لاوک کونجرینی: هێزە کوردییەکان چۆن هەڵبژاردنێکی بێ خەش ئەنجام بدەن؟ – WTARIKURD\nبەر لە چەند ڕۆژێک لە ئەنجامدانی هەڵبژاردنی 12- 05- 2018 من نوسینێکم بە ناو نیشانی ” گزی ئەم هەڵبژاردنەی عێراق و هەرێم بەئاشکرا دیارە، بڵاوکردەوە لە وتاریکورد.\nئەم نوسینەم لەسەر کۆی ئەو زانیاریانەی کە وەرمگرتبوو، دامڕشتبوو. هەر چەندە هەڵەیەک ڕوویدا بەهۆی پەلەکردن لە گەیشتنی پەیامەکەم بەخێرایی ناردن بۆ ڕایی شەقام و حیزبەکان، ئەویش قسەم لە سەر دەستکاریکردنی خودی دەزگا بەکارهاتووەکە وەک خۆی نەکردبوو.\nیەکێتی و پارتی لەم گزیەیاندا پەلەیانکردو هێزەکانی تریان هۆشیارکردەوە، بەڕایی بەندە بۆ هەڵبژاردنی پەڕلەمانی کوردستان بیانکردایە زۆر ترسناک بوو، چونکە هەموومان کێشی ئەم دوو هەڵبژاردنە دەزانین، ئەوەی بەغداد لەچاو ئەوەی کوردستان چەندە.\nپرۆسەکەی ئەمجارە، پارتی و یەکێتی یەکسانن لە گزیی ئەم هەڵبژرادنەدا، بەڵام عەیبی گۆڕان و کۆمەڵ و ئەوانی تر لەوەدایە، وەک پاشکۆیەکی پارتی دەردەکەون و خۆیان کردووە بە ڕەشماڵی شاردنەوەی گزیەکەی پارتی و هیچ هەڵوێستێکی ڕوونیان نییە لەسەریی، تەنانەت هەڵوێستەکەیان کێشی خواستەکانی پارتی دەکات و دەشیکەنە بە بەشێک لە بەرەی مەزڵومییەکە.\nبەڕەیی بەندە گزی ئەم جارە بەم شێوەیە بوو:\nئەو دەزگایە لەسەر سیستەمی پرینت و تێکست دروستکراوە لەسەر بۆکسەکان جێگیرکراوە، سەرەتا کاتێک کەسێک لاپەرەی دەنگدانەکەی دەخوازێت بخاتە ناو بۆکسەکەوە، دەبێت لەڕێی ئەو دەزگایەوە ئاودیوی بکات، لە ئاودیوکردنەکەدا کاری بۆکسەکە بەسیستەمی پرینت دەستپیدەکات وەک هەڵگرتنی کۆپیکردنێک، ئینجا گۆڕانکاریی دووەم ڕوودەدات ئەویش کۆی نوسینەکانی سەر پەڕەی دەنگدەر ئاڵگۆڕ دەبێت بۆ تێکست، لێرەدا تێکستەکە زۆر بەئاسانی گەر ڕایەڵی بکەیتە سەر شاشەی کۆمپیوتەرێک، دەتوانرێت بەئاسانی دەستکاری بکرێت. لێرە بەدواوە هەنگاوی تەزویرکردنەکە لەڕێی کۆدەوە دەستپێدەکات. بۆ نمونە کاتێک بەهۆی کۆدەکانەوە سمبولی گۆڕان جێگر دەکرێت بۆ سمبولی ی ن ک، هەموو ئەو پەرەی دەنگدانانەی دەخرێتە بۆکسەکەوە ڕاستەوخۆ دەنگی دەنگدەری بزوتنەوەی گۆڕان دەچێتە سەر لیستی ی ن ک. لێرەدا دەبێت ڕوونکردنەوەیەک بدەم، ئەو کەسانەی کە فۆڕماتیری ئەم بۆکسانەیان کردووە بۆ بەرژەوەندی پارتی و یەکێتی زۆر لێزان نەبوون، بۆیە زۆر بەئاسانی هەست بە تەزویەرەکە دەکرێت.\nبۆ زیاتر تێگەیشتنی هەموولایەک، زۆر کەس مۆبایلی زیرەکی هەیە، دەتوانێت بەرنامەی translator دابگرێت، دەتوانێت شێوەیەک لە زانیاریی لەسەر ئەو دەزگای بۆکسانەی کە لەم هەڵبژرادنەی پەڕلەمانی عێراقدا بەکار هات دەستی بکەوێت، چۆن؟ ئەویش ئەو بەرنامەیە بەشی کامێرای هەیە بۆ خوێندنەوەی تێکستی سەر ڕۆژنامەو گۆڤار بۆ ئەوەی یەکسەر بگۆڕیت بۆ ئەو زمانەی دەتەوێت. دەبێت لەپێشەوە کامێرەکە لەسەر چەند دێڕێکی ڕۆژنامەکە جێگیر بکەیت، پاشان دەستبنێیت بەئۆکەی کامێرەکەداو، سیستەمی سکانەکە دەکەوێتە گەرو کاری خۆی دەکات، پاشان بە پەنجەت وەک لێخستن بەسەر ئەو وشانەدا دەخشێنیت و ئامادەی دەکەیت بۆ گۆڕانکاریی بۆ زمانی تر، لێرەدا کۆپێکە دەگۆڕێت بۆ تێکست و دەتوانیت زۆر بەئاسانی دەستکاریی وشەکان بکەیت. ئەم سیستەمە هەمان سیستەمە، کە لەسەر سندوقەکان جێگیر کراوە، کە ئامادەیە بۆ تێپەڕ بوون بە ناو کۆدەکاندا بۆ تەزویرکردن.\nقسەکردنی ئێمە بۆ دوای پرۆسەی دەنگدانی ئەمجارەیە، با بزانین ئەمجارە چی بکرێت بۆ ئەوەی تەواو ڕێگری لە تەزویر بکرێت بۆ هەڵبژاردنی پەڕلەمان و شارەوانی هەرێمی کوردستان؟\nدەبێت بزوتنەوەی گۆران و هێزە مەزڵومەکانی ئەمجارەی هەڵبژاردن کار بەم شێوەیە بکەن: دەبێت هەر لەئێستاوە لە ڕێی کۆمسیۆنەوە یاسای هەڵبژاردن هەمووار بکرێتەوەو بەم شێوەیە دابڕژێتەوە:\n1- هەموو ئەو ئیجرائاتانەی کە ئەمجارە بۆ هەڵبژاردن کراوە، تا ڕۆکردنی لیستی دەنگدەر بۆ ناو بۆکسەکان دووبارە بکرێتەوە. بەڵام دەستکاریی بکرێت، چۆن؟\nA- شەبەکەیەکی سەرتاسەری لەسەر ئاستی هەرێم بە سیستەمی ناسین بۆ پەنجەمۆر دابمەزرێت. بۆ ئەوەی لەکاتی دووبارەکردنەوەی دەنگدەرێک، یەکسەر نیشانەی قبوڵنەکردن پیشان بدات. ئەم سیستەمەش دەبێت بە وریاییەوە مامەڵەی لەگەڵ بکرێت، چوونکە دەکرێت ئەمەش کاری تەزویری لەسەر بکرێت، بەڵام بە زەحمەت.\nB- هەرچی دەنگدەرێک بەبێ کارتی نیشتمانی، نەک کارتی بایۆمەتری تایبەت بەهەڵبژاردن، نەتوانێت دەنگ بدات و رێگریی لێبکرێت.\n2- بۆ هەر بنکەیەک دەبێت لە ڕێژەی 600 کەس زیاتریی بۆ ئامادە نەکرێت. واتا دەبێت بژاردە بۆ کات و لەناو کاتەکانیشدا بژاردە بۆ ویستی کاتی یەک کەس بکرێت. ئەم ڕێژەیە دەکڕیت بە پێی ڕێژەی فەرمانبەر و سندوقەکان دوو بەرابەر بکرێت. واتە ڕێژەی دەنگدەر بۆ 1200 کەس لە بنەکەیکدا زیاد بکرێت.\n3- ئەو بنکانە بەپێی ناوەکان لە ناوچەکەی خۆیدا دەستنیشان بکرێت و، چاودێرەکانیش خەڵکی ئەو گەڕەکە بن.\n4- ئەو کاتەی دەسنیشان کراوە بۆ دەنگدان، درێژکردنەوە قابیلی قبوڵکردن نەبێت، جگە لە ڕووداوێکی نەخوازراودا، کە ڕوودەدات.\n5- کاتێک کات تەواو دەبێت دەبێت دەستبەجێ، هیچ کەس، جگە لە نوێنەری کۆمیسیۆن و حیزبەکان لە بنکەکەدا نەمێنێت و، دەست بکرێت بە جیاکردنەوەی دەنگەکان. ئەم یاسایە، بەشێکە لە یاسای هەڵبژرادنی زۆربەی وڵاتانی پێشکەوتووە، بەمجۆرە:\n1- دەنگەکان لە ڕێی نوێنەری کۆمیسوێنەوەو بە چاودێریی کۆی حیزبەکان بخوێنرێتەوە.\n2- هەموو دەنگەکان لەوشوێنەدا جیابکریتەوەو، هەر نوێنەرە لەو بنەکەیدا بزانێت چەند دەنگدەر دەنگی بە حیزبەکەی داوە.\n3- ئەمکارانە بەبێ کامێرای چاودێر ئەنجام نەدرێت.\nئەرکی دوای جیاکردنەوەی دەنگەکان، دەبێت:\n1- کڵێشەیەک بە پێی یاسای کۆمیسیۆن لەشێوەو داڕشتندا لەسەر کۆمپیوتەرێک ئامادە بکرێت. واتا، ناوی بەشداربوو یان چاودێر هەم لە کۆمیسیۆن و هەم لە حیزبەکانی ئەو بنکەیە جێگر بکڕیت لەسەرەوەو لە خوارەوەش تەواوی ناوی حیزبەکان بنوسرێت و لەبەرامبەریشیدا ئەنجامی دەنگدەر، پاش ئەوەی لە ڕێی پرێنتەوە کۆپی دەکرێت، واژووی هەموو چاودێرەکانی لەسەر دەکرێت و هەر یەکەو نوخسەیەکی بەسەردا دابەش دەکرێت.\n2- هەموو پرۆسەکە بە چاودێری کامێرەیەک ئەنجام بدرێت و کۆپی بکرێت و لە ڕێی مایمۆری یان فلاشەوە بەسەر حیزبەکان دابەشبکرێت.\n3- لەهەمان ساتدا کاتێک کڵێشەکە ئامادە دەکڕیت بۆ کۆپیکردن بەسەر چاودێرانداو بۆ ئەوەی هەر کەسێک بە واژووی هەموولایەک نوسخەیەکی پێبدرێت، نوخسیەکیش بۆ سەنتەری کۆمیسوێن و سەنتەری چاودێریی هەموو حیزبە بەشداربووەکان لە ڕێی یەک ئێمایل و بەیەک پۆست ڕەوانەی هەموو لایەک بکرێت.\n4- ئیتر لێرەوە قسەکردن لەسەر هەڵگرتنی لیستی دەنگدەر بۆ شوێنی تایبەت، دەبێتە پرۆسەی جێبەجێکردنی تەزویر، قابیلی قبوڵکردن نەبێت.\nئەم پرۆسەیە گەر وەک خۆی جێبەجێ بکرێت، ئەوا هەمووان لەوە دڵنیا دەبن ڕێژەی دەنگدەریان چەند بووەو، لە کورتترین ساتیشدا ئەنجامەکان دەتوانرێت ڕابگەیەنرێت و پرۆسەی تەزویریش زۆر کەمببێتەوە بۆ ئاستی نەبوون.


زمانی كوردی زامنێكی دەوڵەمەنده | kurditgroup\nزمانی كوردی زامنێكی دەوڵەمەنده\nدوێنی شەو بیرم لە هندێك وشەی كوردی دەكردەوه كە چەندێك مانای هەیه، زۆر مەحاڵه له زمانەكانی كه بتوانرێت پێنج وشەی سێ پیتی پەیدا كرێت كه لەسەر هەمان وەزن بێن، بۆ نموونه لەسەر وەزنی (خاڵ) ئەم وشانەی خوارەوه هەموی دەگونجێت،\nبەڕاستی زامانێكی دەوڵەمەندمان هەیه بەڕێزان...\n1 / هۆژه كۆیی\nكاك دیاكۆ سڵاوت لێبێت!\nبە نسبەت backgrond پێی دەرێن " پێشینە" بە عەرەبی " خَلْفِيَّة "\nبە نسبەت ئیجازەی سایقی دەبێت بە جیا لۆت شی كەمەوە..\n1 ئینجازە عەرەبیە بە كوردی "ڕۆخسەت" .\n2.سائیق بە هەمان شێوە ئەویش عەرەبیە بەڵام بە كوردی لێخوڕ "lêxur" واتا وشەكان بە هۆی ئامراززێك دەبێتە " ڕوخسەتی لێخوڕ".\nساڵی 96 رۆژێك لە كۆیە بووم هاوڕێیەكم لێی پرسیم گوتی كارەبا عەرەبیە باشە بە كوردی چی پێ دەرێن منیش ئەوكاتی ئیمتیحانی سەفی 5ی زانیستیم بوو چەنی كردم نەم زانی وە لەبەر ئیمتیحانەكەش نەم ئەتوانی باش بیری لێبكەمەوە بەڵام زۆر لە درم بۆ گرێ دوای پاش چەند دەقەكی كە داوام لێكرد پێی گوتم ووتی!\nخۆی كورد وشەی " بڤە " بۆ 3 شت بەكار دێنێت وتی1 ئاو 2 ئاگر 3 كارەبا . ووتی ئاو كوردیە وە ئاگریش كوردیە وتی بەڵام بڤە دەخەینە شوێنی كارەبا ئەویش گووتی لە ڕۆژنامەكی كووردی خوێندیتمەوە وایان پێشبینی كردیە ئەم وشەی لۆ كارەبا دانێن.\nدەی خێرداره ئیشەڵڵا كاك كەریم.\nكاكە دیاكۆ سلاو و ماندوو نەبی!\nلەسەر پێشنیاری یەكەم من ئەمانەم پێ شك دێ:\nبەڵگەی شۆفیری، ئیجازەی شۆفیری، مافی لێخوڕین، مافی شۆفیری، كارتی شۆفیری، كارتی لێخوڕین، ئیجازەی لێخورین. كورە جوزانم هەروا بێتۆ لیسەنس...\nبۆ خۆت باش دەزانی كە لە هێندیك شوینی كوردستان كە فەرش (قاڵی) یان دروست دەكرد، دەیان وت: تەختەكەی سوور، یان سەوز، یان زەردە. مەبەستایان ئەوە بوو كە رەنگی بنەكەی، ئەو رەنگەیە. ئایا ئێمە ناتوانین ئەم وشە بۆ Background بەكار بێنین؟\nكاك دیاكۆ بە تەمای چیت، دەتەوێ رەنگی تەختی كارتی شۆفیریەكەت بگۆڕی؟\nسەر كەوتوو بی.\nكاكه كه ریم گیان ئه گه ر پێشینان به ڕه حمه ت بن وه ك تۆ به شه وو به ڕۆژ خه میان بخواردایه و له جیاتی قسه ی هه له ق و مه له ق 3 وشه یان بچنیایه...ئێستا من كه ده رس ئه خوێنم..ماڵپه ڕێكی عه ره بی، یه كی فارسی، یه كی توركیم نه ئه كرده وه زاراوه ی انگلیزی لێ فێر بم!!! وه ڵا شه وی وا هه یه ته واو له خۆم بێزار ئه بم به ڕاستی!!\nخوا ئه م تۆزه زمانه شمان لێ نه سه نێت...خۆ ئه ویشمان پێ ڕه وا نابینن!\nپیری نه گبه ت\nدەستت خۆش كاك كەریم هەر بژیت!\nبەڕاستی هاوڕێیان زۆر لە وشە كوردیەكان وەكو شیعر وان ئەوەنده بەیەكەوه گونجاون،\nدیسان لەسەر وەزنی (هێڵ) بڕۆن بۆ تاقی كردنەوه بزانن چەندێك وشە پەیدا دەكەن كه لەسەر هەمان وەزن گونجاو. s>\n7 / Ardawan\nکاک کەریم نووسینە نۆێکانێت لای من دەر ناکەون.\nوەڵا كاك ئەردەوان نازانم هۆی چیه لای تۆ دەرناچێت جا نازانم لای هاوڕێیانی تریش وایه یان هەرلای تۆیه،\nوەڵا كاك ئەردەوان نازانم هۆی چیه لای تۆ دەرناچێت جا نازانم لای هاوڕێیانی تریش وایه یان هەرلای تۆیه، s>\nكاك كەریم گیان لای من دەر دەکەوێ. ویستم بڵێم ئێسته كه باسی دەوڵەمەندیی زمانی كوردی كرا خۆزگه (وەزن)یشت به (كێش) بنووسیایه. لەسەر كێشی (هێڵ) دەكرێ ئاماژه بكرێته:\nبێڵ، پێڵ، تێڵ، جێڵ، چێڵ، خێڵ، دێڵ، ژێڵ، سێڵ، عێڵ، فێڵ، كێڵ، گێڵ، لێڵ، مێڵ، نێڵ، وێڵ، هێڵ...\nهەركەس پێشنیارێكی جوان بۆ (ئیجازەی سایەقی) و (background) بدۆزێتەوه دۆعای خێرێكی زۆری بۆ دەبێ.\n36 / كەریم قوبادی\nزۆر سپاپس كاك دیاكۆ بۆ ڕوونكرنەوەی وشەی وەزن كه دەبێت به (كێش) بەڕاستی من (كێشانە)م هەڵبژارد پێشتر بەڵام وتم لەوانەیه زۆر كەس نەزانن یانی چی، s>\nسڵاو كاك دیاكۆ دەست خۆش بەلام جێڵ یانی چی من واتای ئەو ووشەیه نازانم\nكاك هۆژه تۆش زۆر قەدیمیت قسەی خۆمان بێت.\nئەگەر پێشینه background بێت، ئەی دەبێت foreground ببێته چیت؟\nدەزانی من ساڵی 88-89 ئیمتیحانی سەفی 5ی زانیستیم بوو؟\nوەڵا هاوڕێیان منیش هندێك باگراوندم لە ماڵپەڕەكام داناوه ناوەكەم بەم شێوەیە نووسیوه(زەمینەو ڕەنگی سەرەكی) هەرچەند زەمینەش وشەیەكی فارسیه s>\nوەڵاهی كاك بەردەقانی پیریت پێوە دیارە ئێ كەسی خارەی من نووسیتم ساڵی 96 سەفی 5ی زانستی بووم تۆ ساڵی 88 بۆ 89 سەفی 5 زانستی بوی واتە 7 ساڵ پێش من لە سەفی شەش 5ی زانستی بووی وات تۆ قەدیم تری وەنیە؟\nبا بێینە سەر باسەكەی دی !\nبە نسبەت foreground پێی دەڵێن " پێشی شانۆ ، پێشەوە، پێشڕەو "\nبە نسبەت background پێی دەڵێن " پێشینە ، بناغه "\nباسەكە خەریكه گەرم دەبێت. ڕێز و سڵاو بۆ هەموو خۆشەویستان كه بەشدارن.\nكاك حامید، سوپاس بۆ پێشنیارەكانت، خراپ بۆی نەچوویت، بە‌ڵام جارێ هەر زۆر پێویستمان به تاووتێكردنه. وشەی شۆفیر كوردی نییه، خۆت دەزانی له زمانه ئەورووپییەكانیشدا بەكار دەچێ.\nكاك هۆژه گیان ڕاست دەفەرمووی (پێشینه) دەكرێ بۆ (خلفیه) بەكار بچێ بەڵام لەبیرت بێ ئەوه تەنها یەكێك له واتاكانه، (پێشینه) دەكرێ زیاتر بۆ ڕابردووی كەسێك بەكار بچێ. هێشتا ئەوەی مەبەستمانه بەتایبەت له بواری ئایتی پێی نەگەیشتووین. بێگومان خۆتان باش دەزانن كهbackground زۆر واتای جۆربەجۆر و نزیك لەیەكی هەیه. دیاره وەك كاك بەردەقانی ئاماژەی كردووه دەبێ هاوكات بیریش له foreground بكەینەوه.\nبەڵام (ئیجازەی سایەقی):\nبەڵێ ڕاسته سایەقی دەبێته (لێخوڕین). هەڵبەت (ئاژۆتن)یشی پێ دەوترێ. بەگوێرەی ئەوانەش (لێخوڕ) و (ئاژوەر) بۆ (سایەق) دروست كراوه. بەڵام كاك هۆژان گیان (ڕوخسەت) كوردی نییه و ئەویش هەر عەرەبییە و خۆیان وا دەینووسن: (رخصة) كه به كوردی دەبێته (ڕێپێدان).\nزۆر جار به (ئیجازەی سایەقی) دەڵێن (مۆڵەتی لێخوڕین)، بێگومان خۆت باشتر له من دەزانی كه (مۆڵەت)یش له (مهلة)ی عەرەبییەوه وەرگیراوه. بۆیه كاتی ئەوە هاتووه وشەیەكی ڕەسەنی بۆ بدۆزینەوه.\nئەوەی من بیری لێ دەكەمەوه ئەوەیه كه بۆچی دەبێ خۆمان به ئینگلیزی یان عەرەبییەكەوه ببەستینەوه؟ دەكرێ وەكوو هەندێ نەتەوەی تر بكەین: فارس پێی دەڵێ (گواهینامەی رانندگی) و سویدی دەڵێ (كارتی لێخوڕین) و دڵنیام گەلێ وڵاتی تریش خۆیان به (ئیجازه و روخسەت)ەوه گرێ نەداوه.\nئێمه له (زانستپەروەرانی كورد) زۆر ئەلتەرناتیڤه جۆربەجۆرەكانمان هەڵسەنگاندووه و تاووتوێمان كردووه بەڵام هەر چاوەڕێی پێشنیاری زیاتر دەكەین.\nبڤه وەك (مەترسی) لەبری (خطر) بەکار دەچێ. خۆزگه بەو ساناییە بوایه كه بمانتوانیایه هەر شتێك لەبری شتێكی كه بەكار بەرین!\nكارەبا عەرەبی نییه و عەرەب خۆی له (پەهلەوی یان پارتی كه لەباری پۆلێنكردنی زمانەوه لەگەڵ زمانی مادەكان له یەك دەسته دادەنرێن) وەری گرتووه و له بنەڕەتدا (kahrupay) بووه و بەو لینجاوه لێكێنەر‌ه د‌ەوترێ كه له هەندێ دار دێته دەر و پاش سفتبوونەوه كاتێ لێكخشانیان لەسەر دەكرێ تایبەتمەندیی (ئێلێكتریسیته) وەر دەگرن و كا و كاغەز بۆ خۆیان ڕادەكێشن و عەرەب هاتووه ئەو وشەیەی له زمانەكەیدا بەكار هێناوه.\nكاك هێمن گیان وشەی (جێڵ) هەر به واتای (جحێڵ)ه كه واته: (لاو، گەنج).\nبەڵام باسی پیریتان كرد، ئەگەر كاك بەردەقانی پیر بێ (كه من پێم وا نییه)، خۆزگه هەموو پیرەكان و هەموو گەنجەكانیش نیوەی ئەو چالاك بووایەن.\nهەڵبەت چالاكەكانی تر دڵنیان لەخۆیان دانەمێنێ، دەزانم چالاكی تریشمان هەیه.\n42 / هۆژه كۆیی\nكاك دیاكۆ هەر بژیت زۆر جوانت ڕوون كردەوە شتەكان جوان بوون!\nكاك دیاكۆ بەخوا گەر باست نەكردبا هەر وەم دەزانی كارەبا عەرەبیە!\nبە نسبەت پیریەكە ئەوە وەك قسەكی كۆنی پێشینان بووە كە یەكێك كاتێك لە شتێك ئەگەڕێت نایدۆزێتەوە هاوڕێیەكەی پێی دەرێت " بەخوا پیریت پێوە دیارە " لەم كاتەدا ئەوە نابێت كە ئەم پیرە ئەمە وەك قسەكی خۆشیە!\nبەڵام background گەر ببێت بە بناغه یاخو پشتی شانۆ، وە foreground ببێت بە " پێشی شانۆ" چۆنە؟ چونكە گەر بێتوو ئەم ووشەیە بە زمانی سویدی یان نەڕویجی تەماشای بكەی ground نزیكەی هەر وەكی خۆیتی واتا لای وانیش تا ئێستا ووشەكی خۆیان نیە تەنها كەمێك كەموو كۆڕتیان لە نووسینەكە كردیە.\nڕوخسەت ڕاستە عەرەبیە بەڵام منیش وام پێ باشە " كارتی لێخوڕین " دابنێی چونكە لای مەش هەر كارتی پێ دەرێت یان وەك " كارتی ئیش ".\nكاك دیاكۆ هەر بژیت لۆ ڕوون كردنەوەكان خۆزگە سەفەرێكی كوردستانت بكردبا چونكە مامۆستای باشی لێیە ئی كوردی من لەم بڕوایە دام زۆر ووشەی سەركەوتوو بەدەست دەینی لایان..


میوزیك له شه‌ڕدا – Knwe.org\nسەرەکی » ئەدەب و هونەر » میوزیك له شه‌ڕدا\nمیوزیك له شه‌ڕدا\nعەباس عه‌بدولڕه‌زاق ئه‌كبه‌ر\nكاتی هونه‌رمه‌نده‌كه له ناو شوێن سكرابه‌كاندا به‌دوای مه‌تریاڵێكدا ده‌گه‌ڕا بۆ ئه‌وه‌ی له رێگایه‌وه بتوانێت ئه‌و ساڵانه‌ی به‌مه‌ترسی و سه‌ختی ژیانیان تێده‌په‌ڕاند، به‌رجسته بكات. مه‌كینه‌یه‌كی خه‌یاتی شكاوی دۆزییه‌وه، ویستی ئه‌و به‌شه‌ی كه تێیدا دایكی به‌شه‌و و رۆژ خه‌ریكی دروومان بوو، چكه‌چكی مه‌كینه‌كه، وه‌ك سه‌مفۆنیایه‌ك له‌گوێیدا ده‌نگیدایه‌وه، له‌پڕ گوێی له ده‌نگێكی سه‌یر بوو ئاوازێك له قووڵایی ناخی مێژووی سه‌رده‌مانی دابڕان و وێرانه ده‌هات، به‌دوای ده‌نگه‌كه ده‌گه‌ڕا چاوی چووه سه‌ر قه‌وانه تۆپێك، كزه بایه‌ك به لێواره‌كه‌ی تێده‌په‌ڕی وه‌ك ئامێره فووداره‌كانی سه‌مفۆنیایه‌ك به‌یه‌كه‌وه هارمۆنیایه‌كیان دروستده‌كرد. سه‌یری نووسراوێكی كرد له‌سه‌ر قاوغی گولله تۆپه‌كه و لێی نزیك بووه‌وه ده‌ستی لێدا ده‌نگی شه‌ڕ و ئاواره‌یی خۆی له‌گوێیدا ده‌نگیدایه‌وه هه‌موو ژیانی ئاواره‌یی بیر هاته‌وه، پێی سه‌یربوو.\nگوللە تۆپێك له ناو سندوقێكی سه‌ربازی پێچرابوه‌وه و له ئۆتۆمبێلێكی سه‌ربازی باركرا و به‌ڕێكرا، خه‌ونی بینی گوێی له‌ده‌نگێكه له‌شێوه‌ی مه‌رگ، وه‌ك ئه‌وه‌ی ده‌نگی له‌شكركێشی بێت، هه‌موو پێركیشنه‌كان به‌یه‌كه‌وه لێده‌دران. ئه‌م مه‌تریاڵه‌ی كاتی خۆی له‌مه‌زرایه‌كی دڵگیردا خۆڵی بن دره‌خته‌كان بووه، ژیانی ده‌به‌خشییه ناوچه‌كه. مرۆڤه‌كان رقیان هه‌ستا و ئه‌و ناوه‌یان هه‌مووی وێرانكرد، ئه‌و خۆڵه‌ش به‌دار و به‌رده‌وه به‌تێكڕا كۆكرایه‌وه، له‌كارگه‌كان كردیان به مه‌تریاڵی هه‌ڵگری گوللە تۆپ كه ئاماده‌یان ده‌كرد بۆ ئه‌وه‌ی بیبه‌ن بۆ شه‌ڕ، شوێنه‌واری خۆشه‌ویستی پێ وێران كه‌ن (له‌گه‌ڵ داگرتنی باره‌كه گوللە تۆپه‌كه له‌خه‌و هه‌ستا و خۆی له ناو كۆگایه‌كی گه‌وره‌دا بینیه‌وه. كۆگاكه زۆرگه‌وره‌بوو پڕ بوو له گوللە تۆپی وه‌ك ئه‌و، خۆزگه‌ی خواست قه‌ت نۆره‌ی نه‌یه‌ت و نه‌یبه‌ن بۆ شه‌ڕ. ئا له‌وكاته‌دا كێڵگه‌یه‌كی وه‌بیر هاته‌وه له باغی ئیره‌م ده‌چوو. نه‌ك ئێستا كه له ناو ئه‌م سندوقه قایمكراوه و چاوه‌ڕوانی مه‌رگ چنین و وێرانكردنی كێڵگه‌كان ده‌كات. گریا و نه‌یزانی چیبكات. سه‌ری گوللە تۆپه‌كه به تووڕه‌ییه‌وه هاواری كرد:\n– ئه‌رێ بۆ ناهێڵی تاوێك پشوو بده‌ین. تۆ پێتوایه هه‌ر خۆت له‌كێڵگه و خاكه‌كه‌ت جیاكراویته‌وه. ئێمه‌ش وه‌ك تۆ واین. بۆیه پێمخۆشه به‌ده‌ستی مرۆڤه په‌سته‌كان مرۆڤایه‌تی وێران بكه‌م و دڵم به‌كه‌سیان ناسووتێت. خوای ده‌كرد هه‌ر ئێستا خۆم له‌ناو لووله‌ی تۆپێكدا ده‌بووم و مرۆڤێكی مێشكپوت، په‌له‌پیتكه‌كه‌ی ده‌چركاند و به‌ره‌ڵا ده‌بووم ده‌ستم له هیچ شتێك نه‌ده‌پاراست.\nقاوغی گوللە تۆپه‌كه ئامۆژگاری ده‌كات:\n-نا وامه‌به با رقی هه‌ندێك له مرۆڤه‌كان نه‌بێته ماڵوێرانی ئه‌وانه‌ی هیچ گوناحێكیان نییه. وامه‌به.\n-ده‌باشه ئه‌وه وانابم، ده‌تۆیش جوكه جوك مه‌كه، بۆخۆت به‌ناو خه‌ونه‌كانی رابردووتدا پیاسه‌یه‌ك بكه، ئیتر نایانبینیته‌وه.\nماوه‌یه‌كی زۆر ئه‌و گوللە تۆپه له‌وێ مایه‌وه رۆژانه باری نوێ ده‌هات له‌وێ داده‌گیرا، رۆژێكیان سه‌ربازه‌كان سندوقێكیان كرده‌وه، له‌سه‌ر گولله تۆپه‌كه ژماره‌یه‌ك نووسرابوو. كانتینه‌رێكیان هێنا و باریان كرد دواتر كانتینه‌ره‌كه‌یان باری پاپۆڕێكی گه‌وره كرد و به‌ڕێ كرا بۆ ئه‌و وڵاتانه‌ی شه‌ڕ و شۆڕی تێدایه و له‌وێشه‌وه چه‌ند جارێك له كۆگای جیاجیا دانرا و دواتردا له ئوتۆمبێلێكی سه‌ربازی باركرا و دواتر ره‌وانه‌ی جه‌نگ كرا…\n-ئه‌ری ئه‌وه بۆ كوێمان ده‌به‌ن؟\nئه‌م هه‌موو ده‌نگی ته‌قینه‌وه‌یه چییه؟\n-ئه‌وه جۆری چه‌ك و ته‌قه‌مه‌نی تاقیده‌كرێته‌وه. ئه‌مان به گاڵته گوللە تۆپه‌كان ده‌ته‌قێنن كه‌چی ئه‌و خه‌ڵكه‌ی ئه‌وێ به‌ڕاستی ده‌مرن. كه‌سیش نازانێ بۆچی ده‌مرن.\nهه‌ر له‌و كاته گوللە تۆپێك له‌نزیكی ئوتۆمبێله سه‌ربازییه‌كه ده‌ته‌قێته‌وه، ئوتۆمبێله‌كه وه‌رگه‌ڕا، گوللە تۆپه‌كان له‌و ناوه بڵاوبوونه‌وه.\nگوللە تۆپه‌كه خلبووه‌وه به‌ره‌وخواره‌وه، له‌و كاته به‌هیوابوو بكه‌وێته شوێنێك به‌رده‌ستی سه‌ربازه‌كان نه‌كه‌وێت، له‌وێش ژه‌نگ هه‌ڵبێنێ تا ده‌رزێت. ده‌نگی شه‌ڕێكی قورس ده‌هات، كۆمه‌ڵێك ریشن هاتن گوللە تۆپه‌كانیان كۆكرده‌وه ئه‌و گوللە تۆپه‌شیان دۆزیه‌وه، باریان كرد و به‌ڕێ كه‌وتن. گوللە تۆپه‌كه به‌سه‌رسوڕمانه‌وه سه‌یری ده‌كردن گوێی لێبوو له‌ناوخۆیان هاواریان ده‌كرد:\n– جیبو السبایا. یلا امشو بسرعة\nكۆمه‌ڵێك كچی مناڵكار و ئافره‌تی گه‌نجیان پێش خۆیان خستبوو، ده‌یان قیژاند به‌سه‌ریاندا و لێیانده‌دان، گوللە تۆپه‌كه نه‌یزانی ئه‌وانه كێن و چیین. یه‌كێك له‌ریش درێژه‌كان به‌ده‌نگی به‌رز هاواری كرد:\n-ای هولة ئیزیدیات و مسیحیات\n-المسیحیات یدفعون فدیة لؤ لا.\n-حتی ولو یدفعو الفدیة انی ماجوز منهم هذول سبایا خلی نشبع منهن و بعدین انبیعهن\nگوللە تۆپه‌كه هیچی لێ تێنه‌ده‌گه‌یشت. به‌سه‌ره‌گوللە كه‌ی وت:\n-چی رووده‌دات؟ ئه‌وه بۆ وایان لێده‌كه‌ن؟\n-ده‌چوزانم، مه‌گه‌ر هه‌ر خۆیان بزانن چیده‌كه‌ن.\nئوتۆمبێلی گوللە تۆپه‌كه گه‌یشته شارۆچكه‌یه‌كی وێران، بێ وزه، جه‌نجاڵ. هه‌موویان ریشیان درێژ و چڵكن، كراسێكی درێژ نه‌ختێ له‌خوار كه‌مه‌ریانه‌وه‌یه، هه‌موو چه‌كیان پێیه تازه‌ترین جۆری چه‌ك. ده‌نگێكی تیژی سپرانۆی ژنان به‌رز بووه‌وه واتهه‌ست ده‌كرد به‌ربه‌ره‌كانی نێوان دوو هێزی جیاواز ده‌ستیپێكردووه. واهه‌ست ده‌كه‌یت له‌نێو ململانێ ئامێره‌كانی ناو ئۆپێرایه‌كدایت، ئامێره پێركییشنه‌كان بێده‌نگ ده‌بن و پاشان ئامێره فووداره‌كان بێده‌نگ ده‌بن. ده‌نگی به‌سۆزی چه‌لۆیه‌ك له قووڵایی بێده‌نگییه‌كی دواململانێیه‌كدا به‌رزده‌بێته‌وه كه چیرۆكی ئه‌و چه‌ند چركریه ده‌گێڕێته‌وه. چه‌ند ریشدرێژێك، كۆمه‌ڵێك كچ و ژنی داپۆشراوی پێش خۆی خستووه و بۆ فرۆشتن ده‌یانبات، چه‌ند ریش درێژێكی تریش كۆمه‌ڵی پیاوی گه‌نجیان به‌زنجیر كۆت كردووه به‌دوای خۆیاندا رایانده‌كێشن. له‌و شارۆچكه‌یه ته‌نیا پیاوان ده‌بینی، له‌سه‌ر دیواری هه‌ندێك له‌ماڵه‌كان به‌گه‌وره‌یی پیتی(ن)وه له‌سه‌ر دیواری هه‌ندێ ماڵی تر پیتی(س)نووسرابوو. گولله تۆپه‌كه له‌مانه تێنه‌ده‌گه‌یشت و هه‌ر پرسیاری ده‌كرد. ئه‌وانه‌ی كه‌یش نه‌یانده‌زانی. له‌پڕ و له‌ناوه‌ڕاستی گۆڕه‌پانه‌كه\nئوتۆمبێله‌كه وه‌ستا و چه‌ند كه‌سێكیان هێنا كه جلی پرته‌قاڵییان له‌به‌ردا بوو. له هه‌موو لایه‌كه‌وه ده‌نگی الله و اكبر به‌رز بووه‌وه چۆكیان پێدادان، چه‌ند كه‌سێك به شمشێره‌وه له پشتیان وه‌ستان. كابرایه‌ك به ئاڵایه‌كی ره‌شه‌وه كه له‌سه‌ری نوسرابوو الله، هات و له‌به‌رده‌م ئوتۆمبێلی هه‌ڵگری گوللە تۆپه‌كان وه‌ستا. ده‌نگێك به‌جارێك به‌رز بووه‌وه به‌یه‌كه‌وه هاواریان ده‌كرد(الله اكبر) به‌تایبه‌تی كاتێ ده‌نگ قرخنێكی ناساز هاواری ده‌كرد(تكبیر)چه‌ند جارێك دووباره ده‌كرایه‌وه.\nله‌پڕ ئوتۆمبێله‌كه‌یان كه‌وته‌رێ. له ئاڵایه‌كی ره‌شی شیتاڵبوو تێپه‌ڕی. گوللە تۆپه‌كه بینی جل شێوه پرته‌قالییه‌كان كه‌وتوون و سه‌ریان پێوه نه‌ماوه…\nئوتۆمبێله‌كه له شارۆچكه‌كه ده‌رچوو. ئه‌و رێگایه پڕبوو له جه‌سته‌ی بێ گیان، كه‌للە سه‌ری فڕێدراو، شوێن پێی مناڵ و گه‌وره له‌شێوه‌ی كۆچی به‌كۆمه‌ڵ…\nله پڕێكا ئوتۆمبێله‌كه لایدا و به‌شوێنێكی لاڕێدا رۆیشت. ده‌نگی تۆپه‌كان له‌دوره‌وه ده‌بیسترا و به‌سه‌ریه‌كدا رمه‌ی ده‌هات. وچانیان نه‌ده‌دا. تاده‌هات ده‌نگه‌كان نزیك ده‌بوونه‌وه. ده‌نگی گوللەی دۆشكه و چه‌كی تریش ده‌بیسترا كاتێ ئوتۆمبێله‌كه سه‌راوژوور بووه‌وه.\nكچه هونه‌رمه‌نده‌كه قاوغی گوللەتۆپه‌كه‌ی كڕی بردیه ماڵه‌وه. زۆر له نووسینه‌كه‌ی راما. ده‌یویست بزانێ چی روویداوه و چی به‌سه‌رهاتووه.\nكاتێ ئوتۆمبێله‌كه نزیكی هێزه ریشنه‌كان بۆوه، له‌گۆڕه‌پانی شه‌ڕ كه به‌ده‌یان تۆپی دوورهاوێژ و به‌هه‌زاران ئاڵای ره‌ش له‌و ناوه‌بوون و دوكه‌ڵی باروت ئه‌و ناوه‌ی داگرتبوو، له‌ناوه‌ڕاستی مه‌ته‌رێزه‌كان راوه‌ستا و شۆفیره ریشنه‌كه‌ی دابه‌زی به‌ره‌ولای چه‌كداره ریشنه‌كان رۆیی. دیاربوو پێی وتن ئه‌وه گوللەتۆپمان بۆ هێناون. چه‌كداره ریشنه كراس درێژه‌كان هاتن و باره‌كه‌یان به‌تاڵ كرد. ئوتۆمبێله‌كه به‌ڕێكه‌وت و گه‌ڕایه‌وه، گوللەتۆپه‌كان دابه‌شكران به‌سه‌ر تۆپه‌كاندا. ده‌نگی تۆپه‌كان ئه‌و ناوه‌ی پڕ كردبوو، به‌ڕیز زرمه‌یان ده‌هات.\nگوللەتۆپه‌كه حه‌په‌سابوو. له‌پڕ دوو ده‌ستی چڵكن باوه‌شی پێدا كرد و نووساندی به سنگییه‌وه. بۆنی چڵك و پیسی و خوێنی لێوه ده‌هات. له‌تۆپه‌كه نزیكیانكرده‌وه، به‌ڕیز دانرابوون. هه‌ر تۆپێك ده‌ته‌قی قاوغه‌كه‌ی له‌تۆپه‌كه دوورده‌خرایه‌وه و فڕێ ده‌درا.\n-ئه‌و چیمان لێده‌كه‌ن؟\n– هیچ، له ناو ئه‌و تۆپه دامانده‌نێن و ده‌رگامان لێ داده‌خه‌ن دواتر په‌له‌پیتكه‌كه ده‌چركێنن گڕ له‌و باروته به‌رده‌ده‌ن وه‌ك ئه‌و قاوغانه بێسه‌ر دێینه ده‌ره‌وه، بێتاقه‌ت مه‌به له‌وێ چی ببینم بۆت ده‌گێڕمه‌وه تا له‌توپه‌ت ده‌بم.\nهێنده‌ی پێنه‌چوو هه‌ڵیان گرت كردیانه ناو تۆپه‌دوورهاوێژه‌كه‌وه.\nچه‌كداره ریشنه‌كان هاواریان ده‌كرد:\n-اللة اكبر .. ارمی اللة اكبر\nچه‌كوشێك كێشرا پێیدا، گڕی تێبه‌ربوو، سه‌ره‌كه لێی جیابووه‌وه، له لووله‌ی تۆپه‌كه‌وه و له‌گڕی سووتانی باروته‌كه تێپه‌ڕی به‌خێراییه‌كی زۆره‌وه.\nده‌رگاكه‌یان كرده‌وه. قاوغه‌كه فڕێدرا ده‌ره‌وه، كه‌وته سه‌ر عه‌رزه‌كه، ده‌نگی گۆڕابوو. زرینگه‌ی ده‌هات وه‌ك ده‌نگی زه‌نگی كڵێساكان و ده‌نگی شمشاڵی پیرۆزی لالش تێكه‌ڵ كرابن. پارچه موزیكێكی سه‌یر له ئاسماندا ده‌نگی ئه‌دایه‌وه. له‌گه‌ڵ ئه‌و ده‌نگه‌دا، قاوغه‌كه گوێی له‌ده‌نگی سه‌ره‌كه‌ی بوو:\n-ئه‌وه‌تام به‌ئاسمانه‌وه ژژژ. به‌سه‌ر شارێكدا واتێپه‌ڕیم. جارێ هه‌ر ده‌ڕۆم. چه‌كداره چڵكنه‌كان له‌شه‌ڕدان، به‌ڵام لام سه‌یره ئه‌وانه‌ی شه‌ڕیان ده‌كه‌ن هه‌موو كچی جوانكیله و به جه‌رگن، ئێره وێرانه‌یه. ببوره ناتوانم چیتر بگێڕمه‌وه واخه‌ریكه خۆم ئه‌كێشم به باڵه‌خانه‌یه‌كدا. نانا… ئه‌وه كۆمه‌ڵێك منداڵ خۆیان حه‌شار داوه ئه‌یكاش لای ئه‌وان نه‌كه‌ومه خوارێ…\nده‌نگی ته‌قینه‌وه تێكه‌ڵ به‌ده‌نگی قه‌وانه‌كه ده‌بێت كاتی كه هه‌ڵیئه‌ده‌نه‌خواره‌وه. تل ده‌بێته‌وه و له‌پڕ بێده‌نگ ده‌بێت.\nچه‌ند رۆژێك تێده‌په‌ڕێت. له‌شه‌وێكدا گوێی له ده‌نگه ده‌نگی چه‌كداره ریشنه‌كان ده‌بێت ئه‌و كاته‌ی تۆپه‌كان بێده‌نگ بوون:\n-امشی اكو هجوم علینا\nگوللە وه‌ك باران به ئاسمانی ناوچه‌كه‌دا ده‌هات و ده‌رۆیی. له‌پڕ قاوغه‌كه گوێی له ده‌نگی ژنان بوو هاواریان ده‌كرد:\n-ئێ هه‌ڤاڵ له‌خوارێن، بڕۆ له‌وێنده‌رن.\n-هه‌ڤاڵ لێره‌وه رۆیشتن با فریاكه‌وین.\nله‌و كاته‌دا ده‌سته‌یه‌ك له كچه‌كان كه له نزیك قاوغه گوللەتۆپه‌كه بوون هاواریان ده‌كرد و ته‌قه‌یان ده‌كرد.\nشتێك به‌رقاوغه‌كه كه‌وت و ده‌نگی دایه‌وه و تێكه‌ڵ به‌هاوار و ته‌قه‌ی كچ و كوڕه‌كان بوو. وه‌ك سه‌مفۆنیایه‌كی سه‌ركه‌وتن به‌ئاسماندا ده‌نگی ئه‌دایه‌وه. بێده‌نگی باڵی كێشا به‌سه‌ر ناوچه‌كه. قاوغه‌كه بیری ده‌كرده‌وه پاشان چی به‌سه‌ر دێت؟\nماوه‌یه‌كی زۆر له‌و شوێنه كه‌وتبوو. باران و قووڕه‌لیته به‌سه‌ریا ده‌باری. هه‌موو كاتێ رۆژانی خۆی و ئه‌و ئازارانه‌ی كه بینیبووی وه‌ك فیلمی سینه‌مای به به‌رچاویدا تێده‌په‌ڕین.\nرۆژێكیان گوێ له‌ده‌نگی چه‌ند منداڵێك بوو به‌دوای قاوغی گوللەتۆپدا ده‌گه‌ڕان. یه‌كێك له‌منداڵه‌كان هاواری كرد:\n-وه‌رن، وه‌رن ئه‌مه قاوغی گوللەتۆپێكی گه‌وره لێره كه‌وتووه. ناتوانم له ناو ئه‌م هه‌موو قوڕه ده‌ریبكه‌م.\n-ئه‌وه هاتین راوه‌سته، ده‌ستكاری نه‌كه‌یت.\nزۆر ماندوو ده‌بن. قاوغه گوللە تۆپه‌كه به‌زۆر ده‌ردێنن.\nله‌گه‌ڵ خۆیاندا ده‌یبه‌ن. دڵخۆشن به‌و ده‌سكه‌وته. كه ده‌گه‌نه‌وه ماڵه‌وه ده‌بینن دایكیان به‌دڵگرانیه‌وه له‌به‌رده‌رگایه‌كی شڕوپڕ چاوه‌ڕوانیان ده‌كات:\n-خوایه به‌بێ وه‌ی بێنه‌وه.\nمناڵه‌كان ده‌رده‌كه‌ون. باره‌كه‌یان داده‌نێن. دڵیان زۆرخۆشه. دایكیان دێت به‌هانایانه‌وه، باره‌كه‌یان ده‌باته ژووره‌وه و قاوغی گوللەتۆپه‌كه له‌باره‌كه دێنێته‌ده‌ره‌وه.\nقوڕاوییه. ده‌ست ده‌كات به پاكردنه‌وه‌ی. ده‌یشوات، كه پاك ده‌بێته‌وه به لێوه وشك هه‌ڵاتوو و قڵیشاوه‌كه‌ی ماچێكی گوللەتۆپه‌كه ده‌كات. قاوغی گوللەتۆپه‌كه هه‌ست به‌گه‌رمی هه‌ناسه‌ی دایكیان ده‌كات، ده‌یه‌وێت بزانێت چ روویداوه له ژیانی ئه‌م ژنه‌دا؟ بۆچی ئاوه‌ها به‌گه‌رمی ماچی ده‌كات؟ بۆ به‌رهه‌می ماندووبوونی مناڵه‌كانی له باوه‌ش ده‌گرێت؟\nدایكه‌كه دانیشت و بیری كرده‌وه: كاتێ چه‌كداره ریشنه‌كان لێره‌بوون چۆن دایان به‌سه‌ریاندا و مێرده‌كه‌یان كوشت و دواجار به‌جێیانهێشت له ده‌ره‌وه‌ی شاره‌كه. چۆن به تۆپی قورس ته‌واوی ماڵه‌كانیان وێران كرد. چۆن رۆژانه به‌سه‌دان تۆپ به‌رئه‌م شاره ده‌كه‌وت.\nبه‌یانی له‌گه‌ڵ شنه‌ی بای به‌یان و تێكه‌ڵ به‌ده‌نگی فلوته‌كان و كلارنێته‌كان و ئاوازێكی پڕئومێد، ژنه‌كه و كوڕه گه‌وره‌كه‌ی قاوغی گوللە تۆپه‌كه‌یان برد بۆ بازار بۆلای ئه‌وانه‌ی مس و فافۆنی شكاوده‌كڕن، له رێگا قاوغی گوللەتۆپه‌كه سه‌ری سووڕمابوو له‌و وێرانییه‌ی به‌سه‌ر ئه‌م شاره‌هاتووه، ئه‌وسا قسه‌كانی سه‌ره گوللەكه‌ی وه‌بیر هاته‌وه، بیری ئه‌و كاتانه‌ی كه دواجار به‌یه‌كه‌وه بوون و په‌له‌پیتكه‌ی تۆپه‌دوورهاوێژه‌كه‌یان چركاند…\nله‌وێ كردیان به‌پاره و به‌دڵخۆشیه‌وه گه‌ڕانه‌وه.\nقاوغه‌كه دڵ خۆشبوو كه بوو به‌هۆی تێركردنی ئه‌و خێزانه. له‌دڵی خۆی ده‌یوت:\n-ئۆخه‌ی، به‌س نه‌بوو بۆ جارێكیش توانیم خێزانێك تێر بكه‌م، هه‌میشه خێزانه‌كانیان ئاواره كردووه یان ماڵ وێرانیان كردوون.\nهونه‌رمه‌نده‌كه دوای ئه‌وه‌ی چیرۆكی گوللەتۆپه‌كه‌ی زانی بزه‌یه‌ك هاته سه‌ر لێوی. خه‌یاڵی به ناو ژیانی خۆیدا تێده‌په‌ڕی كه زۆر له‌چیرۆكی ئه‌و گوللەتۆپه ده‌چێت. ئاوازێك له ناخیا هه‌ڵیكرد. قاوغه‌كه‌ی كڕی.\nژماره‌یه‌كی له‌سه‌ربوو. ئامێرێكی لێ دروست كرد له‌شێوه‌ی چه‌لۆكه‌ی خۆی و ئاوازی ئه‌و ژیانه پڕ له‌هه‌وراز و نشێوه‌ی دانا. له‌گه‌ڵ ژه‌نینی ئامێره‌كه‌ی، ده‌نگی، فه‌زایه‌كی فراوانی ده‌گرته‌وه و بۆنی شه‌ڕ و ماڵوێرانی لێ\nبڵاوده‌بووه‌وه. له‌نێوان نۆته‌كاندا، بێده‌نگی و ئارامی و ئاوه‌دانی و خێر و خۆشی بڵاوده‌بۆوه…\nئه‌و ده‌نگه هه‌مووی سه‌رسام كردبوو. قاوغی گوللەتۆپه‌كه دڵخۆشبوو به‌وه‌ی ئێستا ئامێرێكی موزیكه و چیرۆكه‌كان ده‌گێڕێته‌وه، قاوغه چه‌لۆكه ده‌نگێكی پڕسۆز و پڕئازاری بڵاوكرده‌وه.\nسه‌رنج/ ئه‌م چیرۆكه‌م له‌سه‌ر پڕۆژه‌یه‌كی هونه‌رمه‌ند خه‌بات عه‌باس و ئه‌نسترومینتكی چه‌لۆیه‌كی دروستكردووه له گوللە تۆپ.


یەکێتی ئەورووپا گەمارۆکانی ئەمریکا دژی ئێرانی ئیدانە کرد - Mehr News Agency\nAP ١٣٩٨ Ordibehesht ١٥ ١٤:١٠\nNews Code 26344\nبە ڕاپۆرتی ئاژانسی هەواڵی مێهر لە ڕۆیتێرز، سێ وڵاتی لایەنی بەرجام و یەکێتی ئەورووپا ئەمڕۆ شەممە گەمارۆ نەوتی و ناڤۆکییەکانی ئەمریکا دژی ئێرانیان ئیدانە کرد.\nبە پێی ڕاگەیاندنی ڕۆیتێرز، وەزارەتی دەرەوەی بریتانیا، فەڕەنسا، ئەڵمانیا و هەروەها یەکیتی ئەورووپا لە بەیاننامەی هاوبەشی خۆیان لەم بارەوە ڕایانگەیاند: بە نیگەرانی و داخەوە بڕیاری ئەمریکا لە سەر درێژ نەکردنەوەی بەری کردنەکان لە بواری بازرگانی نەوت لە گەڵ ئێرانمان لێک دایەوە.\nئەمە لە حاڵێکدایە کە ئەمریکا لەم دواییەدا بەری کردنەکانی کڕینی نەوت لە ئێرانی درێژ نەکردەوە و هەڕەشەی لە کڕیارانی نەوت لە تاران کردووە.\nلە هەمان پێوەندیدا، ئەمریکا بەرەبەیانی شەممە بڕێک لە بەری کردنەکانی هەڵوەشاندەوە تا لە سێهەم هەوڵی دوژمنانەی خۆی لە یەک مانگی ڕابردوو، گوشارەکان لە سەر دەوڵەتی ئێرانی زیاد کردبێتەوە و دیسانیش لە ڕێگای بەڕێوە بردنی ڕێککەوتنی ناڤۆکی لا بدات.\nشیاوی باسە واشنتۆن لە ماوەی هەفتەی ڕابردوو، بەری کردنەکانی بواری گەمارۆ نەوتییەکانی ئێرانی هەڵوەشاندەوە لە حاڵێکدا کە ماوەیەک لەمەوپێشیش، سوپای پاسدارانی خستە لیستی ڕێکخراوە تیرۆریستییە دەرەکییەکانەوە.\nئێستا وەزارەتی دەرەوەی ئەمریکا دەڵێت گواستنەوەی ئۆرانیۆمی پیتێندراو بۆ دەروەی ئێران لە بەرانبەر ئۆرانیۆمی سروشتی گەمارۆ دەدرێت.\nبە پاگەندەی مورگان ئورتاگس وتەبێژی وەزاەرتی دەرەوەی ئەمریکا، ئەو کارە بە ئامانجی ناچاە ر کردنی ئێران بە کۆتایی هێنانی بە بەرهەم هێنانی ئۆرانیۆم بە ئاستی پیتاندنی کەمتر.\nنابراو لە درێژەی پاگەندەکانی خۆی زیادی کرد: ئێران ئەبێ هەموو چالاکییە ناڤۆکییە هەستیارەکانی خۆی لەوانە پیتاندنی ئۆرانیۆم ڕابگرێت و ئەمریکا توانای قبووڵ کردنی بەردەوام بوونی پیتاندنی نییە.\nئێران دەتوانێت ٣٠٠ کیلۆگرام ئۆرانیۆمی کەمتر پیتێندراو بەرهەم بهێنێت و پێشتریش، دەیتوانی زیادەی ئەوە لە دامەزراوەکانی نەتەنزەوە بگوازێتەوە بۆ ڕووسیا.\nئەمریکا هەروەها یارمەتی بە پەرەپێدانی هێزگەی بووشێهریشی گەمارۆ دا. ئەو کۆمەڵە ئێستا یەک ڕاکتۆری بەرهەمی رووسیای هەیە لە حاڵێکدا کە بە پێی ڕیککەوتنێک کە لە ٢٠١٤ ئەنجام بوو؛ بڕیار درا ڕووسیا ٨ ڕاکتۆری تریش چێ بکات.


ANF | ڤیدیۆی ئۆپەراسیۆنی قەسەدە لە حەسەکە بۆ بەرەنگاربوونەوەی چەتەکانی داعش\nئۆپەراسیۆنی هێزەکانی سوریای دیموکرات (قەسەدە) لە حەسەکە لە دژی شانەکانی داعش بەردەوامە. لەو گەڕەکانەدا، کە دانیشتوانەکانیان گواستراونەتەوە، شەڕڤانان یەک بە یەک دەچنە ناو ماڵەکانەوە و بەدوای چەتەکاندا دەگەڕێن.\nسێشه‌ممه, 25 Jan 2022, 13:10\nچەتەکانی داعش ڕۆژی ٢٠ی کانوونی دووەم هێرشیان کردە سەر زیندانی سەناعە لە حەسەکە و هەوڵی ڕفاندنی هەزاران چەتەی زیندانیکراوی داعشیان دا.\nخۆبەڕێوەبەریی خۆسەری باکور و رۆژهەڵاتی سوریا رایدەگەیەنێت، دەوڵەتی تورک پەیوەندیی ڕاستەوخۆی بە هێرشی چەتەکانی داعشەوە هەیە بۆ سەر حەسەکە.\nقەسەدەش رایگەیاندووە، سەرلەبەیانی ئەمڕۆ ٩ کارمەندی زیندان، کە لەلایەن داعشەوە لە زیندانەکەدا دیلکرابوون، رزگار کردووە.\nبەپێی ئەو ئامارەی، کە لە ٢٤ی کانوونی دووەمدا بڵاوکراوەتەوە، ٣٠٠ چەتە، کە لە زیندانی سەناعە دا گەمارۆدراوبوون، خۆیان بەدەستەوە داوە. هاوکات لە ئۆپەراسیۆنەکانی ناو زیندانەکە و دەوروبەریدا ٨ چەتەی دیکەی داعش کوژراون.\nلە سەرەتای ئۆپەراسیۆنەکەوە تا ئێستا دەیان چەتە کوژراون. زۆربەی ئەو چەتانە، کە لە زیندان ڕایانکردووە دەستگیرکراونەتەوە.\nلە ئەنجامی ئەو ئۆپەراسیۆنانەدا چەندین بەشی زیندانەکە کۆنترۆڵکراوەتەوە.\nهێزەکانی قەسەدە و هێزەکانی ئاسایشی ناوخۆ لە ئێستادا لە ڕۆژهەڵات و باشوری گەڕەکی غوێران بەردەوامن لە ئۆپەراسیۆنەکانیان لە دژی شانەکانی داعش.\nلەو گرتە ڤیدیۆیانەدا، کە کامێراکانی ئاژانسی هەواڵی فورات (ANF) تۆماریان کردوون، ئەوە دەبینرێت، کە شەڕڤانان یەک بە یەک دەچنە ناو ئەو گەڕەکانە، کە دانیشتوانەکانی گواستراونەتەوە و ماڵ بە ماڵ بەدوای چەتەکاندا دەگەڕێن.


کۆمپانیای گووگڵ وێبگەڕی گووگڵ کڕۆم بۆ وەشانی ٢٤ ئەپدەیت دەکاتەوە. – کەی ئای تی ئێن\nئینتەرنێت 13, كانونی دووه‌م 2013\nکۆمپانیای گووگڵ وەشانێک نوێی لە وێبگەڕی گووگڵ کرۆم ڕاگەیاند کە ئەم وەشانەیان ژمارە ٢٤ هەڵدەگرێت. بۆ بەرەوپێشبردنی کۆمەڵێک چاکسازی پارێزگاری و بەڕۆژکردنی(ئەپدەیتکردنی) بۆ فلاش و پشتگیریکردنی لە زمانی بیرکاری “MathML” و زیادکردنی خێرای لە جێبەجێکردنی فرمانەکاندا.\nئەم ئەپدەیتە بۆ سیستەمەکانی ویندۆز و ماک و لینوکسـە و یەکەم وەشانە پشتگیری “MathML” بکات کە زمانی نوسراوی بیرکارییە و لە فایلە HTMLـەکاندا بەکاردەهێنرێت. بیرمان نەچێـت ئەم تایبەتمەندییە هەردوو وێبگەڕی فایەرفۆکس و سەفارییش پشتگیری دەکەن.\nشایەنی باسە ١١ چاکسازی پارێزگاری تیداکراون و گەورەترینیان پەیوەستدارن بە PDF و جاڤاسکریپت و گەڕۆکی V8 سەرچاوەکراوەی تایبەت بە گووگڵ خۆی.\nلێرەوە گووگڵ کرۆم بۆ ئامێرەکەت دابگرە:


بێ بایەخ بوونی قسەکانی ناتانیاھۆ لەمەڕ بەرنامەی ناڤۆکیی ئێران - SAHAR KURDISH (Sorani)\nبێ بایەخ بوونی قسەکانی ناتانیاھۆ لەمەڕ بەرنامەی ناڤۆکیی ئێران\nئادار 02, 2018 15:56 Asia/Tehran\nئیھودباراک سەرۆک وەزیرانی پێشووی ئیسرائیل وتی: وتەکانی ناتانیاھۆ دژی بەرنامەی ناڤۆکیی ئێران بێ بایەخە.\nبە پێی ڕاپۆرتی ھەواڵدەریی فەرانسا،ئیھودباراک سەرۆک وەزیرانی پێشووی ئیسرائیل ڕایگەیاند: ڕێکخراوەی شۆڤاریی ڕژێمی زایونی(موساد) ھیچ نیشانەیەکی لەمەڕ لادانی ناڤۆکییانەی ئێران دەست نەکەوتووە.\nئیھودباراک سەرۆک وەزیرانی پێشووی ئیسرائیل جەختیشی کرد: وتەکانی ناتانیاھۆ سەبارەت بە چالاکیی نھێنیی ناڤۆکییانەی ئێران چەند پاتەوە بووەو بابەتێکی تازە نییە.\nئیھودباراک پێی داگرت: تەواوی ھەوڵەکانی ناتانیاھۆ بۆ یارمەتی دانی داناڵد ترەمپی سەرۆک کۆماری ئەمریکایە لە سەروبەندی بڕیاردانەکەی دوانزەی مانگی مای بۆ ھاندانیەتی لەمەڕ وازھێنانی لە ڕێککەوتنی ناڤۆکی لەگەڵ ئێران دا.\nبنیامین ناتانیاھۆی سەرۆک وەزیرانی ڕژێمی زایونی شەوی سێ شەممە لە بانگەشەیەکی پڕوپوچ و بێ بنەمادا ڕایگەیاند کە: ئێران ھێشتاش بەرنامەیەکی شاراوەی چەکەمەنیی پێیە.\nئەم بانگەشە گاڵتەجاڕانەیەی سەرۆک وەزیرانی ڕژێمی زایونی لە حاڵێکدایە کە ناوەندی نێونەتەوەیی وزەی ناڤۆکی ھەتا ئێستا دە جار لە سەر ئاشتیانە بوونی چالاکییە ناڤۆکییەکانی ئێران پێی داگرتووە.\nبەھرام قاسمی وتەبێژی وەزارەتی کاروباری دەرەوەی کۆماری ئیسلامیی ئێران سەرلەبەیانیی ڕۆژی سێ شەممە، شانۆ گاڵتەجاڕانەکەی بنیامین ناتانیاھۆی سەرۆک وەزیرانی ڕژێمی زایونیی لە بارەی ئێرانەوە وەک پەلەقاژەی بێ ئەنجامی ھەڵشکاوێکی درۆزن و ڕیسوا بوو لێکدایەوە کە بێجگە لە درۆودەلەسە و چەواشەکاری ھیچی تری پێ نەبووەو نیشیەتی.\nناوەندی نێونەتەوەیی وزەی ناڤۆکیش دوابەدوای بانگەشەکانی بنیامین ناتانیاھۆی سەرۆک وەزیرانی ڕژێمی زایونی سەبارەت بە چالاکیی ناڤۆکیانەی ئێران پێی داگرتووە کە، ئەم ناوەندە دواھەڵسەنگاندنی خۆی لەمەڕ پاشماوەی بابەتەکانی ئێستاو ڕابردووی بەرنامەی ناڤۆکیی ئێران لە دیسامبەری ٢٠١٥ دا ڕاگەیاندووە ئەم دۆسیەیە ئیدی داخراوە.\nبنیامین نتانیاهۆی سەرۆک وەزیرانی ڕژێمی زایونی شەوی سێ شەممە، کۆمەڵێک وێنە، سی دی و کاغەزی لە بەرامبەر کامێرا نیشان داو ئیدیعای کرد ئێران بەرنامەی نهێنیی بۆ چێکردنی چەکی ناڤۆکی هەیە.\nجێگای ئاماژەیە بانگەشەی شەوی سێ شەممەی نتانیاهۆ خێرا دوای سەفەری مایک پۆمپێئۆ وەزیری دەرەوەی ئەمریکا بۆ فەلەستینی داگیرکراو ھاتە ئاراوە و ئەوەی دەرخست کە دەستی ترەمپ بەتاڵەو ناوبراو بۆ ئەوەی لە ڕێککەوتنی ناڤۆکی بکشێتەوە پێویستی بە بیانووە.\nتڕەمپ : هەنگاوی هاوبەش خراپ ترین رێککەوتنە\nوەزیری دەرەوەی بەریتانیا: ڕێککەوتنی ئەتۆمیی ئێران دەبێ هەر بمێنێتەوە\nهەڵوێستی ترامپ لە بارەی بەرجام لە سەرووبەندی داواکاری لابی ئیسراییل


سەرۆک ئۆباما دەڵێت داعش زۆر لاوازکراوە بەڵام هێشتا شەڕەکەی قورس و هەستیارە\nسەرۆکی ئەمەریکا دەڵێت ناوچەیەکی فراوان لە عێراق و سوریا لە داعش ڕزگارکراوە و لە ئێسـتادا ئەم گروپە تاوانکارە گەمارۆدراوە بە تایبەتی لەو شار و شارۆچکەکانەی هێشتا لە ژێر کۆنترۆڵی ماونەتەوە.\nسەرۆک ئۆباما شەوی پـێنجشەممە لە پاش کۆبوونەوەی لەگەڵ ئەنجومەنی ئاساشی نەتەوەیی وڵاتەکەی، لە وەزارەتی دەرەوە وتارێـکی لە بارەی شەڕی داعش و قەیرانی سوریا پـێشـکەش کرد و تیایدا ئەمەی ڕاگەیاند و گوتیشی لەگەڵ ئەو هەموو شکست و پاشەکشەی داعش، بەڵام هێشتا شەڕەکە سەخت و هەستیارە، بەو پـێـیەی خەڵـکێـکی سیڤیلی زۆر دەژین لەو ناوچانەی ژێر دەسـتی داعش ماونەتەوە.\nپاشان گوتی داوای لە تیمەکەی بۆ شەڕی داعش کردووە بەردەوامبن لە خێراکردن لە شەڕەکە. ئاماژەی بۆ ئەوەش کرد هەر 66 وڵاتی ئەندامی هاوپەیمانێتیـیەکە بەشداریکردنیان لە شەڕەکە زیاترکردووە، لەوانە وڵاتە عەرەبیـیەکان. گوتی ئێسـتا فڕۆکەی هۆڵەندا لە سوریا بۆردومانی داعش دەکات و عەرەبسـتانی سعودیـیە و ئیمارات ڕۆڵی خۆیان لە هێرشە ئاسمانیـیەکان فراوانترکردووە.\nباسی لەوەش کرد فڕۆکەکانی هاوپەیمانانی بە ڕابەرایەتی ئەمەریکا هەتا زیاتر لە 10 هەزار هێرشی ئاسمانیان لە دژی داعش ئەنجامداوە کە زیانیان گەیاندووە بە هێزەکانی داعش و چەکە قورسەکانی و دامودەزگاکانیشی. گوتی چەکدارانی داعش هیچ شوێنێـکی پارێزراو بۆیان نەماوە و دەتوانرێت لە هەر شوێنێـک و هەر کاتێـکدا بکرێنە ئامانج.\nسەرۆک ئەمەریکا گوتی لەوەتای هاوینی ڕابردووەوە داعش نەیتوانیوە تاکە سەرکەوتنێـکی گەورە چ لە عێراق یان لە سوریا بۆخۆی تۆماربکات. گوتیشی وا خەڵکی ئەو ناوچانەی لە داعش ڕزگارکراون دەگەڕێنەوە شوێنەکانیان تاوەکو ئایندەیەکی گەش بۆخۆیان بنیادبنێن، لەوانە خەڵکی کۆبانی و تکریت.\nباسی لە هێزەکانی عێراق کرد کە چۆن سەرکەوتووانە توانیویانە داعش لە شاری ڕومادی وەدەرنێن و گوتی داعش چەندان شار و شارۆچکەی گرنگی عێراقی لەدەسـتداوە و لە ئێسـتادا 40%ی ئەو ناوچانەی لە عێراق داگیریکردبوون لە دەستی داون. گوتیشی ئەمڕۆ هاوپەیمانان کاردەکەن بۆ ڕزگارکردنی شاری هیت لە ڕۆژئاوای عێراق لەگەڵ تەواوی هەردوو پارێزگای ئەنبار و موسڵ.\nپاشان سەرۆک ئۆباما گوتی هاوکات هێزەکانی خۆجێی هاوپەیمان لە سوریا، کە مەبەستی هێزەکانی سوریای دیموکراتە، بەردەوامن لە شکستهێنان بە داعش و توانیویانە ناوچەی ستراتیژی بەنداوی تشرین ڕزگاربکەن، وە ئێسـتا لە شەدادی شەڕی داعش دەکەن، وە هەتا دێت گەمارۆی سەر شاری ڕەققە توندتر دەکەن و جادە و ڕێگە سەرەکیـیەکانی گەیاندنی کۆمەک و پـێداویستی بۆ داعش لەو شارە دەبڕن.\nسەرۆک ئۆباما گوتی شاری ڕەققە چیتر وەکو پایتەختی ئەوەی ناویان لێناوە خەلافەت نەماوە.\nهاوکات سوپاسی تورکیاشی کرد بۆ توندترکردنی سنوورەکانی بە ڕووی داعش و ئەمەش وەهای کردووە کەمتر لایەنگرانی داعش بچنە ناو سوریاوە.\nسەبارەت بە لێدانی کەرتی نەوتی داعش، سەرۆک ئۆباما گوتی کاریگەری زۆری هەبووە بۆ سەر باری دارایی داعش و ئەمەش وایکردووە موچەی چەکدارەکانی کەمبکاتەوە و سەر ئەنجام کاری کردووەتە سەر مۆڕاڵیان. هەروەها وایکردووە داعش باجی زیاتر بسەپێنێت بەسەر خەڵکی ئەو ناوچانەی ژێر کۆنترۆڵین. گوتیشی بۆ خەڵکێـکی زۆر ڕوون بووەتەوە ئەمە خەلافەت نیـیە بەڵکو گروپێـکی تاوانکاریـیە.\nلە بارەی قەیرانی سوریاشەوە، سەرۆک ئۆباما گوتی مێژوو لێمان خۆش نابێت ئەگەر ئەم قەیرانە بە ڕێگەی دیپـلۆماسی چارەسەر نەکەین. گوتیشی ئەمەریکا هەرچی لە توانایدا بێت دەیکات بۆ ڕاگرتنی شەڕی ناو ئەو وڵاتە، جگە لەوانەی لە دژی داعش و بەرەی نوسرە ئەنجام دەدرێن.\nگوتیشی شەڕی ناو سوریا تەنیا شەڕێـکی ناوخۆیی نیـیە، بەڵکو شەڕێـکی پرۆکسیـیە، واتە شەڕی بە وەکالەتە کە دەستی لایەن و وڵاتانی دەرەکی تێدایە.\nپاشان ئاماژەی بۆ ڕۆڵی هێزی ئاسمانی ڕووسیا کرد لە بەهێزکردنی ڕژێمی ئەسەد. ئاگاهیشی بە ڕووسیا دا و گوتی هەموو جیهان چاودێری ئاگربەستەکە دەکات.\nجەختی لەوەش کرد کە تاکە ڕێگە بۆ چارەسەرکردنی قەیرانی سوریا، وازهێنانی بەشار ئەسەدە لە دەسەڵات. گوتی پاش ئەوەی بە شێوەیەکی دڕندانە حکومڕانی وڵاتەکەی کرد و بۆمبی بەرمیلی لە دژی خەڵکی سیڤیل بەکارهێنا چیتر ناکرێت لە دەسەڵاتدا بمێنێتەوە.\nتەواوی وتارەکەی سەرۆک ئۆباما


هیوا سەید سەلیم - 22-08-2018 - 2182 جار خوێندراوەتەوە\nئەو شارەی كە پارتی و یەكێتی یەكێك بە دڵی كوردستان و ئەوی تر بە قودسی كوردانی دەزانی، وا لەو جەژنەدا باڵوێزی توركیا نوێژی جەژنی تیادەكات و شارەكەش بە شاری باب و باپیرانی خۆی ناودەبات، فاتح یەڵدز، باڵوێزی توركیا لە عێراق رۆژی جەژن لە شاری كەركوك لەنێو كۆمەڵێك كەسی توركمان دەڵێت:(كەركووك خاكی باب و باپیرانمانە).\nئەو لێدوانەی باڵوێزی توركیا لایەنە یاسایەكەی لێدەرچێت كە جەنابی باڵوێز پێشێلی دەسەڵاتەكانی خۆی كردووە، كاتێك لە وڵاتی خانەخوێ ئەو جۆرە لێدوانانە دەدات، كە مەترسیە بۆسەر سیادەی دەوڵەتێك كە ئەو كاری دبلۆماسی تیادادەكات.\nچونكە كاری دبلۆماسی بە پێی یاسای ڤێنا كە لە ساڵی 1961 دەرچووە، دەسەڵاتی نێردە دبلۆماسیەكانی رێكخستووە، هەر بەپێی ئەو یاسایە نێردە دبلۆماسیەكان بۆیان هەیە بەشداری لە بۆنە گشتی و نیشتمانیەكانی دەوڵەتی خانەخوێ بكەن.\nبەڵام ئەوەی باڵوێزی توركیا لە رۆژی جەژنى شاری كەركوك كردی، تێپەراندنی ئەو دەسەڵاتەیە كە یاسا بۆی دیاری كردووە.\nلە بواری سیاسیشەوە دەتوانین بڵێین، ئەو جۆرە لێدوانانەی كە بەرپرسە توركەكە لە كەركوك دای، شتێكی تازە نیە، چونكە دەوڵەتی توركیا و بەرپرسەكانی ئەو وڵاتە زیاتر لە بۆنەیەك ووتویانە: كە ئەوان شاری كەركووك بە هی خۆیان دەزانن.\nهەر لەو دوو ساڵەدا لە رووداوەكانی هەڵكردنی ئاڵا لە شاری كەركوك و دواتریش لە پرسی ریفراندۆم توركەكان وەك رۆژی رووناك لەسەر كەركوك هاواریان لێهەڵساو هەڕەشەیان لە كورد كرد كە دەبێت كورد هەستیاری ئەو شارە بۆ توركیا بەبەرچاوبگرێت.\nشاری كەركوك كە لە دوای پرۆسەی ئازادی عێراقەوە قوربانی دەستی حزبایەتی خراپی پارتی و یەكێتی بووە، كە دواتریش بووە قوربانی گەورەتری وەك ریفراندۆم و رووداوی 16 ئۆكتۆبەر، لە ئێستادا گەوەرترین هەرەشەی لەسەرە، ئەویش هەڕەشەی لە دەستدانی یەكجارەكی ناسنامەی كوردستانیەتە.\nئەگەر وانیە چۆن باڵوێزی توركیا كە وڵاتەكەی بەدەست چەندین كێشەی جدیەوە دەناڵێنێت، دێت نوێژە جەژنانە لە كەركوك دەكات و ئەو شەكرە گەوره‌یەش لەبەرامبەر كەركوك دەشكێنێت؟!\nلێرەدا دەیڵێینەوە كە لە چەند ساڵی ڕابردوو هەرچی بەسەر كەركوك بە تایبەتی و ناوچە كوردستانیەكانی تری دەرەوەی هەرێم بە گشتی هاتووە، كێماسیەكەی بۆ حوكمی حزبایەتی خراب و ململانێی حزبی دەگەڕێتەوە.\nبۆیە دەبێت كورد هەڕەشەكانی سەر كەركوك بە جدی وەرگرێت و چیتر بە قسەی عاتفی هەڵنەخەڵتێت و بە پرۆژەو بەرنامە بۆ رووبەرووبوونەوەی ئەو مەترسیانە بێتە مەیدان.\nباشترین دەرفەتیش لە ئێستادا بۆ كورد و لایەنە سیاسیەكان هەڵكەوتووە، كە پرسی كەركوك بكاتە پێشمەرجی هەر رێكەوتنێك لەگەڵ ئەو لایەنانەی كە دەیانەوێت فراكسیۆنە كوردستانیەكان پشتیوانیان لێبكات بۆ پێكهێنانی گەورەترین كوتلەی پەرلەمانی لە ئەنجومەنی نوێنەرانی عێراق.\nبەڵام ئایا حزبەكان ئەوە دەكەن؟ جارێ دیار نیە، چونكە كە لە ئەزموونی رابردوویان دەڕوانین گلەی ناكرێت كە بە گومان بین، وە بڵێین ئەو جارەشیان ئەوان لە پێناوی حزبایەتی و پۆستی حزبی پشت دەكەنەوە قودس و دڵەكە.


ڕێگاچارەی قەیرانی ئابووریی هەرێمی کوردستان\nMONDAY, 14 MAY 2018 - 16:30\nتوێژەری پەیمانگەی ئاشتیی ئەمریکا لە دیمانە لەگەڵ کوردپرێسدا:\nبەشی جیهان- ئاندروو سنو بە کوردپرێسی ڕاگەیاند: هەرێمی کوردستان وابەستەی بوودجەی گشتیی عێراق و فرۆشتنی نەوتە و بۆ دەرباز بوون لەو وابەستەییە دەبێت بەشەکانی تر وەکوو تووریزم و کشتوکاڵ پەرەبدات و ڕیفۆرمی بنەڕەتی لە بەرنامە ئابوورییەکانیدا بکات.\nبەپێی هەواڵی کوردپرێس، هەرێمی کوردستان لە 2014وە و پاش بڕینی بوودجەی لە لایەن دەوڵەتی فیدراڵی عێراقەوە سەرەڕای فرۆشتنی ڕۆژانەی 600000 بەرمیل نەوتی خاو تووشی قەیرانی ئابوورییە. ئەو ناوچە خۆبەڕێوەبەرە لە باکووری عێراق کە پێش قەیرانی ئابووری، لەچاو دیکەی ناوچەکانی ئەو وڵاتە پێشکەوتوو بوو ئێستا توانای پێدانی مووچەی فەرمانبەرانی نییە.\nقەیرانی ئابووریی هەرێمی کوردستان پاش هێرشی داعش و دابەزینی نرخی نەوت و داخڵ بوونی زیاتر لە یەک ملیۆن ئاوارەی عێراقی و سووریای بۆ ئەو ناوچەیە تەشەنەی سەند. کارناسێکی ئابووری لەو بارەیەوە بە هەواڵدەریی کوردپرێسی وت کێشەی ئابووریی هەرێمی کوردستان بە بۆنەی وابەستە بوونیەتی بە بوودجەی گشتی عێراقەوە کە ئەویش لە فرۆشتنی نەوت دابین دەکرێت.\nئاندروو سنو توێژەری پەیمانگەی ئاشتیی ئەمریکا دەڵێت گرینگترین کێشەی ئابووریی هەرێمی کوردستان وابەستە بوونیەتی بە داهاتی نەوت. ناوبراو لەو بارەیەوە بە هەواڵنێری کوردپرێسی وت: «ئابووری هەرێمی کوردستان لە 2003وە بەسراوە بە بەرهەم هێنانی نەوت یا بوودجەی نێردراوی عێراق کە ئەوەش لە ڕێگای فرۆشی نەوتەوە دابین دەکرێت»\nئاندروو سنو بۆ دەرباز بوون لەو کێشەیە پێشنیار دەدات هەرێمی کوردستان ڕێگای ستراتێژیی درێژخایەن و ئەنجامی هەندێک ڕیفۆرم بگرێتە بەر.\nناوبراو هەروەها بۆ لێکدانەوەی ئەو پێشنیارە و دابەزینی وابەستەیی بە داهاتی نەوت دەڵێت: «هەرێمی کوردستان دەبێت بۆ گەشەی ئابووریی خۆی سەرمایەدانەرانی ناوخۆیی و بیانی ڕابکێشێت و بەرەنگاری گەندەڵی بێتەوە و دەسەڵاتدارێتیی یاسا تۆکمە بکات و چالاکیی ئابووری پەرەپێبدات.»\nئاندروو سنو جەخت دەکاتەوە کە هەرێمی کوردستانی عێراق توانای زۆری بۆ گەشە پێدانی ئابووری لە بواری تووریزم و کشتوکاڵ هەیە.\nتوێژەری پەیمانگەی ئاشتیی ئەمریکا لە کۆتاییدا وتیشی سەقامگیریی سیاسی و گفتوگۆ لەگەڵ بەغدا ڕۆڵێکی گرینگی لە تۆکمە کردنی بنەمای ئابووریی ئەو ناوچەدا هەیە و دانووستان لەگەڵ بەغدا بە مەبەستی چارەسەریی هەمیشەیی کێشەکانی نەوت متمانەیێکی زیاتر بۆ سەرمایەدانەران فەراهەم دەکات. هەروها هەنگاو هەڵگرتن بەرەو دیموکراسی پاشهاتی ئەرێنی بۆ هەرێمی کوردستان دەبێت.


سلێمانی ئێستاو سلێمانیه‌که‌ی جاران، نوسه‌ری دوێنێ‌و نوسه‌ره‌که‌ی ئه‌مڕۆ! – Denegkan\nسلێمانی ئێستاو سلێمانیه‌که‌ی جاران، نوسه‌ری دوێنێ‌و نوسه‌ره‌که‌ی ئه‌مڕۆ!\nئه‌م نوسینه هه‌وڵێکه بۆ ئاشکراکردنی مۆدێلێک له‌نوسه‌ر که به‌م دواییانه‌و له‌گه‌رمه‌ی ئاڵوگۆڕه سیاسی‌و ئابوری‌و کۆمه‌ڵایه‌تی‌و کلتوریه‌کانی کۆمه‌ڵگای ئێمه‌دا سه‌ریان هه‌ڵداوه! کورد وته‌نی “له‌ناڵیش ده‌ده‌ن‌و له‌بزماریش”.\nماوه‌یه‌ک له‌مه‌و‌به‌ر براده‌رێک نوسینێکی بڵاوکردوه‌ته‌وه له‌سه‌ر ریپۆرتاژێکی پێشوتری ئاوێنه. ریپۆرتاژه‌که له‌هه‌ناودا بابه‌تێکی به‌راوردکارییه له‌نێوان ئێستاو ئه‌وسای سلێمانیدا (ئاوێنه ژماره 283 لاپه‌ڕه 5).\nکورته‌ی رێپۆرتاژه‌که‌ی ئاوێنه به‌م شێوه‌یه‌یه: من (شوان حه‌مه) له‌ناوه‌ڕاستی نه‌وه‌ده‌کاندا سلێمانیم به‌جێ هێشتووه دوای چه‌ندین ساڵ‌و له‌یه‌که‌م گه‌ڕانه‌وه‌مدا بۆ سلێمانی، توشی شۆک بووم به بینینی بینای به‌رزو ناڕێک‌و قه‌ره‌باڵغی بێ شوماری خه‌ڵک‌و سیخناخبوونی شه‌قامه‌کان به ئۆتۆمۆبێل‌و هاوارو زه‌نا‌و جه‌نجاڵی شارو نه‌مانی دره‌خت‌و سه‌وازیی‌و حه‌وزی ماسی مزگه‌وته‌کان‌و هتد…\nئامانجی رێپۆرتاژه‌که‌ی ئاوێنه‌و منیش سه‌رنجڕاکێشانی خوێنه‌ره به‌وه‌ی خه‌ڵک‌و ده‌سه‌ڵاتی کوردستان تا ئێستا هه‌ستیان به مه‌ترسیه‌کانی جیهانگیری نه‌کردووه! چونکه کاتێک جیهانگیری دێته ناو کۆمه‌ڵگای ئێمه‌وه، ئیتر پێوستیمان به رێکخستنه‌وه‌یه‌کی تر هه‌یه که توانای ژیانکردن له‌گه‌ڵ گلۆباله‌دا به‌ده‌ست بخات، هه‌مانکات وزه‌یه‌کی نوێ بۆ ژیانکردنێکی ته‌ندروست، له‌گه‌ڵ خۆی‌و ده‌ره‌وه‌ی خۆی په‌یدا بکات. ئه‌و فه‌و‌زایه‌ش که ئێستا له‌کوردستان هه‌یه، نیشانه‌ی نه‌بوونی ئه‌و رێکخستنه‌یه که ئاوێنه هاواری بۆ ده‌کات. له‌ڕیپۆرتاژه‌که‌دا گه‌ڕانه‌وه‌یه‌کی جوان هه‌یه بۆ ساڵانی پێشوتر کاتێک خه‌ڵک میهره‌بان‌و دۆستی یه‌کتر بوون، له‌هه‌ر حه‌وشه‌یه‌کدا چه‌ندین دره‌ختی‌و سه‌وزو میوه‌دار هه‌بوون هتد…\nبه‌کر ئه‌حمه‌د له‌نوسینه‌که‌یدا به ناوی “شاری موعه‌له‌ب‌و سڕینه‌وه‌ی شه‌قامی پیاسه‌ی کچه‌که‌م” (ئاوێنه ژماره 289 لاپه‌ڕه 14) به ئامانجی داکۆکیردن له‌دۆخی ئێستای شاری سلێمانی، هه‌وڵده‌دات ره‌خنه له‌ڕیپۆرتاژه‌که‌ی ئاوێنه بگرێت. نوسه‌ر لێکدانه‌وه‌ی خۆی بۆ بابه‌ته‌که به‌کارهێناوه که مافی خۆیه‌تی، به‌ڵام سه‌یر له‌وه‌دایه لێکدانه‌وه‌کانی خۆی کردوه به موڵک به‌سه‌ر ریپۆرتاژه‌که‌ی ئاوێنه‌وه‌و دواتریش له‌سه‌ر ئه‌و لێکدانه‌وانه ره‌خنه‌ی گرتوه! له‌و نوسینه‌دا به‌کر ئه‌حمه‌د زاراوه‌ی “کۆنسه‌رڤاتیڤ”ی به‌کارهێنراوه، گوایه ئاوێنه به‌و دیده‌وه رإیپۆرتاژه‌که‌ی ئاماده‌کردوه! له‌ڕاستیدا ئاوڕدانه‌وه بۆ رابردوو به هیچ شێوه‌یه‌ک کۆنسه‌رڤاتیڤی نییه. ریپۆرتاژه‌که‌ی ئاوێنه گه‌ڕانه‌وه‌یه‌کی جوانه بۆ زه‌مه‌نی پێشوو، وه دیدێکی ره‌خنه‌گرانه‌یه له‌ئێستای ناجوان‌و پڕ له‌فه‌وزا. بۆ که‌سێک ساڵانێکی زۆر له‌ئه‌وروپا ژیانی بردبێته سه‌ر، ده‌بوا ئه‌وه‌ی بزانیبا که هێشتنه‌وه‌و پاراستنی پێشینه‌کان‌و گرێدانه‌وه‌یان به ئه‌مڕۆوه‌و گواستنه‌وه‌یان بۆ ئاینده، کاری عه‌قڵ‌و کلتورناس‌و ده‌سه‌ڵات‌و توێژه رۆشنبیره‌کانی کۆمه‌ڵگایه. پێکه‌وه گرێدانێکی حه‌کیمانه‌ی نه‌وه یه‌ک له‌دوای یه‌که‌کانه، تا نه‌وه‌ی نوێ ببینێت، نه‌وه‌کانی پێش ئه‌و چۆن ژیاون‌و ئاستی پێشکه‌وتنی وڵات ئه‌وکات‌و ئێستا به کوێ گه‌یشتووه. هه‌مانکات ئیشکردنێکه بۆ ئاماده‌کردنی جارێکیتر گه‌نجانی ئه‌مڕۆ، تا له‌داهاتوودا بببنه‌وه به ئه‌ڵقه‌ی گرێدراوی نه‌وه‌ی دوای خۆیان. که به‌داخه‌وه تا پێش ریپۆرتاژه‌که‌ی ئاوێنه، لانیکه‌م له‌میدیای ئێمه‌دا، کار بۆ ئه‌و پرسه نه‌کراوه، به‌ڵام ئه‌وه‌ی جێگه‌ی سه‌رنجه به‌کر ئه‌حمه‌د ئه‌م ئاوڕدانه‌وه‌یه به کۆنسه‌رڤاتیڤبوون ده‌بینێت! ئه‌زیزم هاوارکردن بۆ بوونی گڵ‌و گوڵ‌و باخ‌و ئاوو ماسی‌و میهره‌بانی نێوان مرۆڤه‌کان، ژیاندۆستیی‌و پێشکه‌وتنه، رێکخستنه‌وه‌یه‌کی تری ژیانێکی مۆدێرنه له‌ئاسته به‌رزه‌که‌یدا، نه‌ک کۆنسه‌رڤاتیڤبوون.\nله‌ڕێپۆرتاژه‌که‌ی ئاوێنه‌دا باس له‌شارو خه‌ڵک کراوه بێئه‌وه‌ی چینێک یان توێژێکی دیاریکراوی کۆمه‌ڵایه‌تی دیاریکراو کرابێته ئامانج، که‌چی نوسه‌ر به‌زۆر ده‌یه‌وێت گه‌نجان بخزێنێته ناو بابه‌ته‌که‌وه، تا له‌وێوه مافی داکۆکیکردن به خۆی بدات‌و گه‌نج‌و شار له‌وێنه‌یه‌کی جواندا بنه‌خشێنێت، هه‌ر وه‌ک ئه‌وه‌ی پێمان بڵێت گه‌نجان له‌و شاره‌دا ژیانێکی خۆش ده‌ژین‌و لێیان تێکمه‌ده‌ن! بۆ ئه‌وه‌ی تێگه‌یشتنه‌که بۆ نو‌سه‌ر ئاسانتر بکه‌م، بۆ ساتێک دێمه سه‌ر بڕوای ئه‌وو ده‌ڵێم: قه‌یچێکه با باسێکی گه‌نجانیش بکه‌ین! تۆ که چه‌ندین ساڵه له‌سوید ده‌ژیت، باش ده‌زانێت یه‌کێک له‌دیارترین شوێنه‌کانی ستۆکهۆڵم‌و ئۆسلۆ که گه‌نجه‌کانی ئێمه کاری تیادا ده‌که‌ن‌و بوه‌ته جێی خواردن‌و خه‌ویشیان.. گه‌راجه‌کانی سه‌یاره شتنه! ئه‌و گه‌نجانه‌ی رۆژانه ده تا دوازده سه‌عات کارده‌که‌ن له‌بری 200 کرۆنی سویدی یان نه‌رویجی که به‌شی خواردنی یه‌کژه‌می چێشتخانه‌یه‌کی ئاسایی وڵاته‌که ناکات! ئه‌و گه‌نجانه‌ی دوای هه‌موو ده‌رده‌سه‌ریه‌کانی رێی قاچاخ‌و سه‌رباری ئه‌و ژیانه سه‌خته‌ی تیایدا ده‌ژین، هێشتا ئاماده‌نین بگه‌ڕێنه‌وه یان بیانگه‌ڕێننه‌وه بۆ کوردستان! خۆ تۆ ئه‌مه ده‌زانیت! بۆ که‌سێک که شه‌وانه ته‌نها یه‌ک چاره‌که‌سه‌عات ته‌له‌فیزۆنه‌کانی کوردستان ببینێت، له‌و حه‌قیقه‌ته تێده‌گات که گه‌نجانی کوردستان هه‌زارو یه‌ک کێشه‌ی کۆمه‌ڵایه‌تی‌و ئابووری‌و سیاسیان هه‌یه! کێشه‌ی ئازادیان هه‌یه، کێشه‌ی نه‌بونی مافی گوزارشتکردن له‌خۆیان هه‌یه تا ئازادانه خۆپیشاندان بکه‌ن! فه‌وزای شاره‌کانی کوردستانیش هێنده‌ی تر بوه‌ته بارگرانی‌و میزاجی گه‌نجه‌کانی ئێمه‌ی تێکداوه. تۆ که رۆژانه له‌ڕادیۆکه‌ته‌وه ره‌خنه له”ئه‌حزابی ناسیۆنالیستی کوردی” ده‌گریت‌و باسی “مه‌حرومیه‌تی” کۆمه‌ڵگای کوردی ده‌که‌یت، خێره ئێستا ده‌ته‌وێت په‌یوه‌ندی گه‌نج‌و شار بڕه‌نگێنیت!\nله‌نوسینه‌که‌ی ئه‌و نوسه‌ره‌دا هه‌وڵدراوه به‌هه‌ر نرخێک بێت که‌ڵک له‌به‌کارهێنانی وشه‌ی “خه‌ڵک” وه‌ربگیرێت، گوایه به خه‌ڵک وتراوه مۆن‌و به‌دزه‌وق.\nدیاره مه‌به‌ست له به‌کارهێنانی وشه‌ی “خه‌ڵک” ئاماژه‌یه بۆ دیارده‌یه‌ک که له‌ئاستی کۆمه‌ڵگادا ده‌بینرێت، نه‌ک تاک تاکی خه‌ڵکه‌که، بۆیه لێره‌دا وه‌ڵامی به‌کر بۆ ئه‌م حه‌زره‌تانه به‌جێ دێڵم:\nئه‌حمه‌دی مو‌ختار ده‌ڵێت:\nبه جارێ ئه‌مڕۆ جاهیل غالیبه عاقڵ بووه مه‌غلوب\nره‌فیقان سا نیشانمده‌ن قوڕێ تا بێم‌و بیپێوم\nحه‌مدی ساحێبقڕانیش ده‌ڵێت:\nوه‌ک فۆتۆگراف خۆزگه عه‌کسی کرده‌وه‌ی خه‌ڵکی ئه‌گرت\nجاوه‌ره ده‌رخا سیجیل‌و شه‌رحی ده‌فته‌ر ئاسمان\nهه‌ر کاتی ئاماده‌کردنی ریپۆرتاژه‌که‌ی ئاوێنه‌ش بوو، شێرکۆ بێکه‌س نوسی:\n“له‌ئێسته‌دا ده‌موچاوی نیشتمان له‌ده‌موچاوی په‌نجه‌ره‌یه‌كی چڵكن ئه‌چێ،\nكه به‌رده‌وام داخرابێ‌و كرژو مۆن‌و ساڵی جارێ پێناكه‌نێ”\nبۆ ئه‌وه‌ی نوسینه‌که کورت که‌مه‌وه به خێرایی دوو سه‌رنجی تر ده‌خه‌مه‌ڕوو:\nیه‌که‌م: به‌کر له‌نوسینه‌که‌یدا ده‌ڵێت: ناوهێنانی شوان حه‌مه جێگای تایبه‌ت له‌نوسینه‌که‌یدا دیاری ناکات، که‌چی دوای ئه‌و دێڕه شه‌ش جاری تر ناوی شوان حه‌مه‌ی هێناوه!\nدووه‌م: ئاما‌ژه‌ی به شیعرێکی سواره‌ی ئیلخانیزاده ده‌کات به ناوی شار (ئه‌ڵێم بڕۆم له‌شاره‌که‌ت) گوایه گه‌ڕانه‌وه‌یه‌کی رۆمانسیانه‌یه، به‌ڵام هه‌ر له‌و شیعره‌دا که به‌کر وه‌ک نمونه‌یه‌کی جوان به‌کاری هێناوه، سواره ده‌ڵێت “منێ که گۆچی تاوی گه‌رمی به‌ر ده‌واره‌که‌ی عه‌شیره‌تم، به داره‌ته‌رمی کوچه ته‌نگه‌کانی شاره‌که‌ت رانه‌هاتووه له‌شم… ئه‌ڵێم بڕۆم له‌شاره‌که‌ت”!\nوه‌ک له‌سه‌ره‌تای ئه‌م نوسینه‌دا باسمکرد، ده‌رکه‌وتنی مۆدێلێک له‌نوسه‌ر که به تێزی “لێدان له‌ناڵێش‌و له‌بزماریش” ده‌نوسن، به‌م دواییانه بوه‌ته دیارده‌یه‌کی به‌رچاو. بۆیه دواجار نوسینه‌که‌ی ئه‌مڕۆی نوسه‌ره ره‌خنه‌گره‌که‌ی دوێنێ، له‌و بازنه‌یه ده‌رناچێت. راسته‌وخۆتر بڵێم: تێگه‌یشتنی من بۆ نوسینه‌که‌ی به‌کر ئه‌حمه‌د، که ساڵانێکه له‌سه‌هۆڵبه‌ندانی باکوری ئه‌وروپاوه ره‌خنه‌ی گه‌رم ده‌نێرێته‌وه بۆ کوردستان، ته‌نیا یه‌کێک له‌دوو ئه‌گه‌ره: یان هه‌وڵدانه بۆ موزایه‌ده‌کردن به‌سه‌ر ئێمه‌وه! یان دوای چه‌ندین ساڵ کارکردن له‌میدیایه‌کی حیزبی، توشی بێهوده‌یی بووه تا ئاستی داکۆکیکردن له‌و فه‌وزایه‌ی له‌ئێستادا له‌کوردستان ده‌گوزه‌رێت.\nشوان حه‌مه \nPrevious مرۆڤ له‌نێوان ئیمانداران و ده‌سه‌ڵاتداراندا\nNext هه‌ژاری و بێبه‌رنامه‌یی له ئه‌گه‌ری مانه‌وه و رۆیشتنی هێزه‌کانی ئه‌مه‌ریکادا


کرۆکی ئەندێشەی سارتەر لە فەلسەفی بوونخوازیدا - ژنەفتن\n17ی حوزه‌یران، 2022|وتار و بۆچوون\nقوتابخانەی ئێگزیستانسیالیزم یان بوونخوازی بە کۆمەڵێک تایبەتمەندیی سەرەکی لە قوتابخانەکانی پێش خۆی جیا دەکرێتەوە. یەکێک لە تایبەتمەندییەکانی قوتابخانەکە، بڕینی سنووری فەلسەفە و دزەکردنێتی بە ناو جیهانی ئەدەبدا. بوونخوازی ڕەنگە تاکە قوتابخانەیەکی فەلسەفی بێت کە لە ئاستێکی باڵادا بە ناو ئەدەبیاتدا ڕۆ چووە و زۆر بەوردی تیۆرەکانی تێدا بەرجەستە کراوە. لەناو فەیلەسووفەکانی ئەم قوتابخانەیەدا ژان پۆل سارتەر سنووری نێوان ئەدەبیات و فەلسەفەی گەیاندە یەکتر و هەموو بیرۆکە فەلسەفییەکانی لە بەرگی ڕۆمان و چیرۆکی درێژ و شانۆنامەدا، داڕشتەوە. خاڵێکی تری ئەم قوتابخانەیە نزیک کردنەوەی فەلسەفەیە لە ژیانی ڕۆژانەی مرۆڤەکاندا، بە جۆرێک کە لە هەوڵدا بووە کێشە فەلسەفییەکانی مرۆڤ وڵام بداتەوە. لە ڕاستیدا دەکرێت بڵێین فەلسەفەی بوونخوازی بەرپەرچدانەوەیەک بوو لە دژی فەلسەفەکانی پێش خۆی، کە لە واقیع و ژیانی مرۆڤدا دوور کەوتبوونەوە و لەناو کۆمەڵێک چەمکی ئەبستراکدا گیریان خواردبوو.1نوالی، محمود (١٣٧٤)، فلسفەهای اگزیستانس و اگزیستانسیالیسم تطبیقی، تبریز، انتشارات دانشگاە تبریز، ص٢٢. ئەم قوتابخانەیە کە ژان پۆل سارتەر دەستێکی سەرەکی لە سەرخستنیدا هەبوو، دەرکەوت تا پێداچوونەوە بۆ وڵامی ئەو پرسیارانە بکات، کە لە فەلسەفەی کلاسیکی یۆناندا گەڵاڵە کرابوو. چ شتێک واتا بە ژیانمان دەبەخشێت؟ ژیانی مرۆڤ ئامانجێکی تایبەتی هەیە؟ مرۆڤ پێویستە لەپێناو ئەو ئامانجەدا بجەنگێت؟ مرۆڤ بە چ مەبەستێک لەم جیهانە پووچەدا دەژیت؟\nژان پۆل سارتەر (١٩٠٥-١٩٨٠) فەیلەسووفی فەرەنسی\nبابەتی بوون و ماهیەتی مرۆڤ بە درێژاییی میژووی فەلسەفە، جێگەی مشتومڕ بووە. لە فەلسەفەی یۆنانییەکاندا ئەفڵاتوون و ئەرستۆ لەو باوەڕەدا بوون، کە مرۆڤ سروشت و ماهیەتی تایبەت بە خۆی هەیە و پێش لە لەدایکبوونی خۆی بەسەردا سەپاندووە. واتا مرۆڤ چارەنووسێکی پێشوەختەی بۆ دیاری کراوە 2ژان پۆل، سارتەر، بوون و نەبوون، وەرگێرانی د. محەمد کەمال، سلێمانی دەزگای چاپ و پەخشی سەردەم ٢٠١١، ص ٢٣. هەڵبەت ئەم بابەتە لە پەراوێزی ئەم کتێبەدا ئاماژەی پێکراوە و ڕوونکردنەوەی وەرگێڕە. لە سەرچاوە سەرکییەکەدا تەنیا ئاماژەی بە وشەی لاتینی خوارەوە کراوە:ontingentiamundi واتا بوونی هەرشتێک بەندە بە بوونی شتێکی ترەوە:Sartre-Jean-Paul, L’être et le néan, Essai d’ontologie phénoménologique, ÉDITION CORRIGÉE AVEC INDEX PAR A RLETTE ELKAÏM-SARTRE, Éditions Gallimard, 1943. و، کاتێک کە لەدایک دەبێت پێویستە بەدوای ئەو چارەنووسەدا بگەرێت و خۆی تێدا بدۆزێتەوە. ئەرکی مرۆڤ لە ژیاندا تەنیا دۆزینەوەی ماهیەتی خۆیەتی و پێویستە پێوەی پابەند بێت. بە بڕوای ئەفلاتوون مەرج نییە هەموو کەسێک لە ژیاندا بتوانێت ئەو ماهیەتە بدۆزێتەوە کە بۆی دیاری کراوە، بەڵام باشترین مرۆڤەکان، ئەو کەسانەن کە بەدوای ئەو خەونە دەکەون کە پێشتر بۆیان دەستنیشان کراوە. بە زمانێکی سادەتر دەکرێن بڵێین کەسێک پێش لەدایکبوونی بڕیاری لەسەر دراوە ببێت بە موزیکژەن، کاتێک کە لەدایک دەبێت پێویستە خۆی لەو حەز و ئارەزووە یان ئەو پیشەیە بدۆزێتەوە کە بۆی دیاری کراوە. ئەگەر کەسانێک دەبینی کە لە پیشەکەیان یان ژیانیان ناڕازین هۆکارەکەی ئەمەیە کە ماهیەتی ڕاستەقینەی خۆیان نەدۆزیوەتەوە. ئەم جۆرە بیرکردنەوانە کە (ماهیەتی مرۆڤ پێش لەدایکبوونی دەکەوێت) بە درێژاییی ساڵانێکی زۆر نەک هەر ڕەت نەکرایەوە، بگرە لەلایەن کۆمەڵێک لایەنی ترەوە پەرەی زیاتری پێدراوە. سەرەکیترین لایەنگرانیشی ئایینە ئاسمانییەکانن. ئەوان لەو باوەڕەدان کە خودا دەستی لە چارەنووسی مرۆڤدا هەیە و بەبێ ئیزنی ئەو تەنانەت گەڵای دارێکیش ناکەوێت.\nلە سەدەی نۆزدە بابەتی بوون و ماهیەتی مرۆڤ لەلایەن فەیلەسووفانی وەک نیچە و سورێن کێرکەگارد باس کراوە و لە سەدەی بیستەمیشدا بابەتی بوون و ماهیەتی مرۆڤ جارێکی تر لەلایەن فەیلەسووفانی وەک هایدێگەر و و ژان پۆل سارتەر، بە شێوەیەکی ڕەخنەگرانە ورووژێنرایەوە. لەناو ئەم فەیلەسوفانەدا ژان پۆل سارتەر زۆر بە ڕاشکاوی تێڕوانینی ماهیەتی پێشوەختەی مرۆڤی ڕەت کردەوە. سارتەر دەڵێت؛ ماهیەتی مرۆڤ ناکەوێتە پێش بوونیەوە، بەڵکقو بە پێچەوانەوە (بوونی مرۆڤ دەکەوێتە پێش ماهیەتییەوە)3احمدی، بابک، سارتر کە می نوشت، چاپ پنجم، تهران، نشر مرکز،١٣٨٣.. ئەم وتەیەی سارتەر کە کرۆکی فەلسەفەکەی لەخۆ گرتووە، دواجار بە یەکێک لە کۆڵەکە سەرەکییەکانی فەلسەفی بوونخوازی جێگیر دەکرێت. سارتەر دەڵێت مرۆڤ لە سەرەتادا لەدایک دەبێت، واتا تەنیا گۆشت و دەمار و خوێنە. دواتر لە ڕێگەی کردارەکانیدا ماهیەتێک بۆ خۆی دیاری دەکات و هەموو شتێک لەدەست خۆیەتی. هیچ هێزێکی دەرەکی، چارەنووس و ماهیەت بۆ مرۆڤ دیاری ناکات. مرۆڤ لە ڕێگەی هەڵبژاردنەوە خۆی دروست دەکات. فەیلەسووفەکانی قوتابخانەی بوونخوازی جارێکی تر پرسیارە چەقبەستووەکانی سەردەمی فەلسەفەی یۆنانی کۆن گەڵاڵە دەکەنەوە. چ شتێک واتا بە ژیانمان دەبەخشێت؟ ژیانی مرۆڤ ئامانجێکی تایبەتی هەیە؟ مرۆڤ پێویستە لەپێناو ئەو ئامانجەدا بجەنگێت؟ مرۆڤ بە چ مەبەستێک لەم جیهانە پووچەدا دەژیت؟\nلەناو فەیلەسووفە بوونخوازەکاندا کەسانێک وەک سارتەر کە باوەڕیان بە هیچ هێزێکی دەرەکی نییە، چارەنووسی مرۆڤ دیاری بکات یان کاریگەری لەسەر ژیانیدا هەبێت، بێ باوەڕی خۆیان بە ئاشکرا ڕاگەیاند. بەڵام لە ناویشاندا کەسانێکی وەک سورێن کێرکەگارد،4بابائی، پرویز (١٣٨٦)،مکتب های فلسفی از دوران باستان تا امروز، تهران، مؤسسەی انتشارات نگاە، ص٦٥٥. باوەڕیان بە هێزێکی دەرەکی لە سەروو دەسەڵاتی مرۆڤدا هەبوو. لێرەدا ئەگەرچی ئەم بابەتە بە خاڵی ناکۆکی ئەم دوو ڕەوتەی ناو فەلسەفەی بوونخوازی هەژمار دەکرێت، بەڵام هەر دوولا لەسەر ئەوە کۆک بوون کە ژیان ئامانج و مەبەستێکی دیاریکراوی نییە. واتا کەسێکی وەک کێرکەگارد ئەگەرچی کەسێکی خوداباوەڕە، بەڵام لەو باوەڕەدا نییە، کە خوا بۆ تاک بە تاکی مرۆڤەکان بە پلانێکی پێشوەختە، داهاتوویانی لە لەوحێکدا نووسی بێتەوە و یان ژیانی بە ئامانج و مەبەستێکی تایبەتی ئەفراندبێت. ئەم خاڵە، کە ژیان ئامانج و مەبەستێکی تایبەتی لەپشت نییە، تەواوی فەیلەسووفەکانی قوتابخانەی بوونخوازی کۆ دەکاتەوە. هەر بەم هۆیەشە، کە زۆر جار فەلسەفەی بوونخوازی ڕووبەرووی ئەو تۆمەتانە دەبێتەوە کە ژیان بە تاریک و ڕەش دەبینێت و پڕە لە بێهیوایی.\nبێهیوایی، نالۆژیکی، بێمانایی و پووچی، کە لە فەلسەفەی بوونخوازیدا چەمکی (Absurd)ــی لە بەرانبەردا بەکار هاتووە، باس و خواستی زۆربەی فەیلەسووفەکانی ئەم قوتابخانەیە بووە. پووچی یان (ئەبسێرد) واتا دۆزینەوەی وەڵامی ئەو پرسیارانەی کە مرۆڤ بە دوایاندا دەگرێت، بەڵام لە جیهانێکدا، کە خۆی هیچ واتایەکی نییە. واتا مرۆڤ بە دوای واتای ژیاندا دەگەرێت لە جیهانێکی بێواتادا. رۆڵی سارتەر لێرەدا زیاتر بەرجەستە دەبێت، کە مەبەستیەتی فەلسەفەکەی لەم قەیرانە ڕزگار بکات و لە هەناوی ئەو پووچییەدا شتێک هەڵبهێنجێت. بە بڕوای سارتەر مرۆڤ کاتێک دەتوانێت خۆی لەم بێمانایییەی ژیاندا ڕزگار بکات، کە باوەڕی بە ئازادیی خۆی هەبێت و خۆی داهاتووەکەی بنیات بنێـت. من دەتوانم کۆمەڵێک بەرنامە و پلانی تایبەت بە خۆمم هەبێت و پەیڕەویان بکەم یان دەتوانم قوتابخانەیەکی ئەخلاقی بۆ خۆم دابڕێژم و لە سەری برۆم. هیچ کەسێک لەو پێگەیەدا نییە کە بتوانێت ڕێگەی ڕاستت نیشان بدات. تەنیا خۆتی کە لە ڕێگەی هەڵبژاردنەوە ڕێگەی خۆت دەستنیشان دەکەیت. هاورێ و خزم و دۆست و تەنانەت دایک و باوکیشت مافی ئەوەیان نییە کە ڕێگر بن لە بەردەم هەڵبژاردنەکانی تۆدا، چونکە ئەوانیش پێشتر لە هەمان دۆخی تۆدا بوون. جگە لە خۆت، کەس ناتوانێت بڵێت هەڵبژاردن و شێوازی ژیانی تۆ هەڵەیە. مرۆڤ دواجار لە ڕێگەی تاقیکردنەوەوە، ئەو شێوازە ژیانە دەدۆزێتەوە، کە تیدا ئاسودەیە. بە دەستی خۆت داهاتووی خۆت دروست بکە و بگە بەو ئامانجەی، کە وێنات کردووە. سارتەر بۆ زیاتر خستنەڕووی ئەم بابەتە نمونەیەک دەهێنێتەوە،5سارتر، ژان پل، اگزیستانسیالیسم و اصالت بشر، ترجمە دکتر مصطفی رحیمی، چاپ هشتم، تهران، انتشارات مروارید، ١٣٦١. ص٣٨-٣٧. لە سەردەمی داگیرکردنی فەڕەنسا لەلایەن نازییەکانەوە لە ساڵی (١٩٤٠)دا، قوتابییەکی دەکەوێتە نێوان دوو جۆرە هەڵبژاردنەوە. لە لایەک برایەکی لەم شەڕەدا کوژراوە و خەریکە وڵاتیان داگیر دەکرێت، لە لایەکی تر دایکێکی پیر و نەخۆشی لە ماڵەوەدا هەیە، کە جەرگی سووتاوە. ئەو نازانێت بچێتە پاڵ سوپای فەڕەنسا و تۆڵەی برایەکەی بکاتەوە یان لە ماڵەوە بمێنێتەوە ئاگای لە دایکە پیرەکەی بێت. سارتەر دەڵێت ئەم قوتابییە پرسیاری لە زۆر کەس دەکرد، تا ڕێگە ڕاستەکەی پێ نیشان بدەن، بەڵام وڵامێکی ڕاستی دەست نەدەکەوت. سارتەر پێی وایە، جگە لە خۆی کەسی تر نەیدەتوانی وڵامی ئەو پرسیارە بداتەوە. دواجار ئەوە خودی خۆیەتی کە پێویستە هەڵبژاردنێک ئەنجام بدات. لێرەدا نە ئایین و نە ئەخلاق ناتوانن ڕێگە گونجاوەکەی بۆ دیاری بکەن. تۆ ئازادی کەواتە خۆت هەڵی بژێرە. کەس ناتوانێت سەرکۆنەی تۆ بکات کە کام ڕێگەیە هەڵدەبژێریت، چونکە بارودۆخی تۆ لەو ساتەدا ئەمە دەخوازێت.\nلە کۆتاییی باسەکەدا زۆر بە کورتی دەکرێت ئاماژە بە دوو بیرۆکەی ناکۆک و دژ بە یەک بکەین. بیرۆکەیەک کە لە سەردەمی فەلسەفی کۆنی یۆنانەوە تا دەگاتە، ئایینە ئاسمانییەکان و تەنانەت ئەم سەردەمەش، پێیان وایە کە ژیانی مرۆڤ بە مەبەست و ئامانجێکی تایبەت ئەفرێندراوە و پڕە لە واتا و ئەرکی مرۆڤ تەنیا دۆزینەوەی واتا ڕاستەقینەکەیە. لایەنێکی تر کە پێک دێت لە فەیلەسووفەکانی بوونخوازی و لە ناویشاندا ژان پۆل سارتەر پێی وایە، کە ژیان هیچ مانا و ئامانج و مەبەستێکی تایبەتی لەپشت نییە و مرۆڤ پێویستە خۆی واتای بۆ دروست بکات. دروستکردنی واتای ڕاستەقینەی ژیان لە ڕێگەی هەڵبژاردنەکانییەوە دەبێت و ئازادە چ جۆرە ژیانێک هەڵدەبژێرێت. مرۆڤ تاکە بوونەوەرێکە بوونی دەکەوێتە پێش ماهیەتییەوە، ئەمەش کرۆکی فەلسەفەی سارتەرە لە قوتابخانەی بوونخوازییدا.\nنوالی، محمود (١٣٧٤)، فلسفەهای اگزیستانس و اگزیستانسیالیسم تطبیقی، تبریز، انتشارات دانشگاە تبریز، ص٢٢.\nژان پۆل، سارتەر، بوون و نەبوون، وەرگێرانی د. محەمد کەمال، سلێمانی دەزگای چاپ و پەخشی سەردەم ٢٠١١، ص ٢٣. هەڵبەت ئەم بابەتە لە پەراوێزی ئەم کتێبەدا ئاماژەی پێکراوە و ڕوونکردنەوەی وەرگێڕە. لە سەرچاوە سەرکییەکەدا تەنیا ئاماژەی بە وشەی لاتینی خوارەوە کراوە:ontingentiamundi واتا بوونی هەرشتێک بەندە بە بوونی شتێکی ترەوە:Sartre-Jean-Paul, L’être et le néan, Essai d’ontologie phénoménologique, ÉDITION CORRIGÉE AVEC INDEX PAR A RLETTE ELKAÏM-SARTRE, Éditions Gallimard, 1943.\nبابائی، پرویز (١٣٨٦)،مکتب های فلسفی از دوران باستان تا امروز، تهران، مؤسسەی انتشارات نگاە، ص٦٥٥.\nسارتر، ژان پل، اگزیستانسیالیسم و اصالت بشر، ترجمە دکتر مصطفی رحیمی، چاپ هشتم، تهران، انتشارات مروارید، ١٣٦١. ص٣٨-٣٧.\nبوونخوازی، ژان پۆل سارتەر، ماهیەتی مرۆڤ، مرۆڤ، مەسعود خورشید، هایدێگەر، هزر، وتار\n← کات وەک پرسیارێکی شەڕانگێز لە ئەزموونی مندا\nدونیای دوای گۆدۆ →


ڕووتکردنی سیستەمی ئەندرۆید چیە و سوودی چیە و بۆ چی باشە؟ – کەی ئای تی ئێن\nئەندرۆید 26, شوبات 2015\nڕووتکردنی سیستەمی ئەندرۆید چیە و سوودی چیە و بۆ چی باشە؟\nده‌سه‌ڵاتی ڕووت Root به‌رزترین ده‌سه‌ڵاتی به‌كارهێنه‌ره‌كه له چوارچێوه‌ی سیسته‌مێكی كارپێكردنی كۆمپیوته‌ریی. هه‌ندێك ناوی دیكه‌ی وه‌ك administrator, supervisor و هتد… هه‌یه بۆ پێكانی هه‌مان مه‌به‌ست. له په‌یوه‌ندی له‌گه‌ڵ ئه‌ندرۆید دا به ڕووت كردنی ئامێرێك ئه‌وه ده‌گه‌یه‌نێت كه به‌كارهێنه‌ر ده‌توانێت به‌رزترین ده‌سه‌ڵات دابین بكات بۆ پرۆگرام بۆ جێبه‌جێ كردنی كاری تایبه‌ت كه له چوارچێوه‌ی ده‌سه‌ڵاتی ئاساییدا رێگه‌ی لێگیراوه. دابینكردنی ده‌سه‌ڵاتی Root بۆ پرۆگرامێك ئه‌وه ده‌گه‌یه‌نێت كه پرۆگرامی ناوبراو ده‌سه‌ڵاتی كراوه‌ی به‌سه‌ر هه‌موو سیسته‌مه‌كه‌دا هه‌یه و بۆی هه‌یه هه‌موو جۆره گۆڕانكارییه‌ك پێك بهێنێت. به هۆكاری ڕوونكردنه‌وه‌ی پێشووه‌وه، ده‌بێت له كاتی دابینكردنی ده‌سه‌ڵاتی ڕووت زۆر وردبین بین و دڵنیابین كه ته‌نیا پرۆگرامی درووست ده‌سه‌ڵاتی ڕووت وه‌رده‌گرێت. له ئه‌ندرۆیدا ده‌سه‌ڵاتی Root به Superuser ناو ده‌برێت.\nئایا Root كردنی ئامێره‌كه‌م پێویسته؟\nبۆ به‌كاربردنی ئاسایی و مه‌به‌ستی كاركردنی سه‌ره‌كی نه‌خێر پێویست به هه‌بوونی ده‌سه‌ڵاتی ڕووت ناكات. بۆ جێبه‌جێ كردنی كاری وردتر، بۆ نموونه سڕینه‌وه‌ی پرۆگرامێك كه له لایه‌ن كۆمپانیای به‌رهه‌م هێنه‌ره‌وه له‌سه‌ر ئامێره‌كه‌ت دامه‌زرابێت، پێویست به ده‌سه‌ڵاتی ڕووت ده‌كات، چوونكه ئه‌و شێوه پرۆگرامانه هه‌موو كات ده‌سه‌ڵاتی زۆرتریان پێویسته له‌وه‌ی كه به‌كارهێنه‌ری ئاسایی (تۆ) هه‌یه‌تی.\nئایا ده‌توانم ئامێره‌كه‌م ڕووت بكه‌م؟\nزۆربه‌ی ئامێره‌كانی ئه‌ندرۆید ده‌توانرێت ڕووت بكرێت، هه‌ندێك زۆر به ئاسانی و ته‌نیا به یه‌ك كرته و هه‌ندێكی دیكه‌یان كار و تێبنی زۆرتری پێویست ده‌بێت. به‌ڵێ، ئه‌گه‌ر شێوازێكی زانراو هه‌بێت بۆ ڕووتكردنی ئامێره‌كه‌ت. نه‌خیڕ، ئه‌گه‌ر پێشتر شێوازێكی زانراو و تایبه‌ت ئاشكرا نه‌كرابێت بۆ رووتكردنی.\nبمخوێنه‌وه پێش ڕووت كردن!\nڕووت كردن گه‌ره‌نتی ئامێره‌كه‌ت پووچه‌ڵ ده‌كاته‌وه. رووت كردن له‌وانه‌یه ببێته هۆكاری تێكچوونی ئامێره‌كه‌ت به ته‌واوی. ڕووت كردن له‌وانه‌یه ببێته هۆكارێك كه نه‌توانیت له داهاتوودا ئامێره‌كه‌ی به فه‌رمی نوێ بكه‌یته‌وه.\nبۆ ڕۆتکردنی ئامێرەکەت ئەم بەرنامەیە بەکاربهێنە Kingo Root کە دەتوانیت لەڕێگەی ئەم بەسەرەوە دایبگریت: http://www.kingoapp.com/index.htm\nسەرچاوە بە دەستکارییەوە: ویکی کوردۆید\nتاگەکان ئەندرۆید موبایل


8ی ئۆکتۆبەر، ڕۆژی جیهانیی منداڵان پیرۆز بێت - SAHAR KURDISH (Sorani)\n8ی ئۆکتۆبەر، ڕۆژی جیهانیی منداڵان پیرۆز بێت\nتشرینی یه‌که‌م 08, 2019 09:05 Asia/Tehran\nپێغەمبەری خۆشەویستیشمان فەرموویەتی: " منداڵانتان خۆش بوێت و خۆشەویستیتان بەرامبەر بە منداڵەکانتان بنوێنن و هەر کاتیش وەعد و بەڵێنێکتان پێ دان، بەجێی بێنن، چوونکە ئەوان، ئێوە بە ڕۆزیدەری خۆیان دەزانن"\nمنداڵ، بەرەکەتی ژیانە و بە سەرمایەی داهاتووی کۆمەڵگاکان دێنە ئەژمار. ئەوان لە ئاراستەی گەشە ونەشەیان، پێداویستی و مافگەلێکی تایبەتیان هەیە کە دەبێ بە وردی ڕەچاو بکرێن. بە سەرەنجدان بە ڕۆڵی حاشا هەڵنەگری بنەماڵە لە پێناو گەشەی کەسایەتیی منداڵ، پتر لە هەموو شتێک بنەماڵە و دواتریش کۆمەڵگا دەبێ ئەو مافانە بە جوانی بناسن و پێبەندی بەڕێوەبردنیان بن. ڕۆژی جیهانی منداڵان بیانوویێکە بۆ تێگەیشتن لە جیهانی تایبەتی ئەوان. بۆ گەیشتن بەو جیهانە دەبێ ئاستی زانیاریەکانمان هەڵکشێین و لێیان زیاتر حاڵی بین.\nلە ساڵی 1946 و لە پاش شەڕی جیهانی دووەم لە ئەورووپا، کۆگەی گشتی ڕێکخراوی نەتەوەکان بە مەبەستی پاڵپشتی لە زارۆکان، ڕێکخراوێکی بەناوی "یۆنیسف" دامەزراند کە بووە یەکەم ئەنجومەنی نێودەوڵەتی تایبەتی منداڵانی ڕێکخراوی نەتەوەکان. لە ساڵی 1953، یونیسف بووە یەکێک لە بەشە هەمیشەییەکانی ڕێکخراوی نەتەوەکان و ڕۆژی 8ی ئۆکتۆبەریشیان بە ناوی ڕۆژی جیهانی منداڵان دیاری کرد.ئەم ڕۆژە لە ئێراندا، هەموو ساڵێک لە 8ی نۆڤەمبەر و ڕێککەوتی 16ی ڕەزبەر بەڕێوە دەچێت و حەفتەیێکیشیان بە ناوی حەفتەی نیشتمانیی منداڵان ناودێر کردووە کە هەر بەم بۆنەوە، گەلێک پڕۆگرامی شادی فەرهەنگی و فێرکاری بۆ زارۆکان بەڕێوە دەچێت.\nیەکێک لە ڕێگاکانی کەسایەتی بەخشین بە منداڵان، یاری کردنی دایک و باوکانە لەگەڵ ئەوان. ئەم بابەتە تۆسقاڵیک کاتی دایک و بابەکان دەگرێت بەڵام ئاسەوار و کاریگەریەکی یەکجار زۆری هەیە. یاری لەگەڵ منداڵان ئەتوانێ لە چەشنی دۆستایەتی کردن یاخود خوێندنەوەی شیعر بێت.\nدەگێڕنەوە حەزرەتی زەهرا (س.خ) کاتێ ئیمام حەسەن (د.خ) منداڵ بوو یاری لەگەڵ دەکرد و شیعری بۆ دەخوێندەوە.\nهەروەها لێکۆڵینەوە لە ژیانی پێغەمبەری نازداری ئیسلام (د.خ) پیشان دەدات کە بەڕێزی زۆرجاران یاری کردووە لەگەڵ منداڵان و بەتایبەت ئیمام حەسەن و ئیمام حسێن (د.خ).\nیان گێڕاویانەتەوە کە پێغەمبەر ی ئیسلام (د.خ): "بە جاران ماچی منداڵانەکانتان بکەنەوە، چوونکە بە هەر جار ماچ کردنەوەیێک پلە و پایێکتان لە بەهەشتدا بۆ دیاری دەکرێت کە مەودای نێوان هەر پلەیێکی، 500 ساڵە".\nکرانەوەی یازدەھەمین خولی پەرلەمان لە ئێران\nجۆزێپ بۆرڵ : کۆتایی ھاتنی ئەو ڕێکمەندییەی کە ئەمریکا لە دنیادا سەرکردایەتیی دەکات، بە چاوی خۆمان دەبینین


بۆ دیداری ڕێبەر ئۆجالان، پارێزەران داواکارییان پێشکەش کرد – کوردی – RojNews.News\n05/11/2020 - 2:44:31 pm\nزیندانی دوورگەی ئیمرالی\nپارێزەرانی عەبدوڵا ئۆجالان ڕێبەری گەلی کورد، بۆ چاوپێکەوتن لەگەڵ بریگرتەکەیان لە زیندانی دوورگەی ئیمرالی داواکارییان پێشکەش کرد.\nئەمڕۆ هەریەک لە نەورۆز ئویسال، فایق ئەرۆل، جەنگیز یورەکلی و مەزلوم دینچ، پارێزەرانی ڕێبەری گەلی کورد عەبدوڵا ئۆجالان، داواکاریی دیداریان پێشکەشی داوکاری گشتی کۆماری بۆرسا کرد، تا سبەی چاویان بە بریگرتەکەیان بکەوێت.\nپارێزەران؛ نەورۆز ئویسال و ڕێزان ساریجا، مانگەکانی؛ ئایار، حوزێران و ئاب-ی ٢٠١٩، پێنج جار لەگەڵ ڕێبەری گەلی کورد چاوپێکەوتنیان ئەنجامدا، لە دوای دوایین دیدار کە ٧ی مانگی ئابی پار ئەنجامدرا تا ئێستا ڕێگە بە دیداری پارێزەران لەگەڵ بریگرتەکەیان لە زیندانی ئیمرالی نەدراوە.\nجێگای ئاماژەیە، جگە لەو ڕێگرییانە، داواکاری گشتی کۆماری بۆرسا، ٢٣ی ئەیلولی ئەمساڵ بە بیانوی ئەوەی عەبدوڵا ئۆجالان ڕێبەری گەلی کورد “نەخشەڕێگای” ناردووە بۆ دادگای مافەکانی مرۆڤی ئەوروپا، بۆ ماوەی شەش مانگ چاوپێکەوتن لەگەڵ ڕێبەر ئۆجالانی قەدەغە کردبوو.


لە 7 ئایاری ئەمساڵ 266 ئەندام پەرلەمانی عیراق متمانەیان بە مستەفا کازمی بەخشی، بەمشێوەیەش کۆتایی بەو نا ئارامیی و ناجێگیرییە هێنا، کە ماوەی زیاتر لە ساڵێکە عیراقی گرتۆتە. بەڵام رێگای کۆشکی دەسەڵات لە بەغداد، بە گووڵ نەچنراوە، چونکە لە ئێستادا عیراق خۆی لە بەردەم کۆمەڵێک کێشەی گەورەدا دەبینێتەوە، لە پێش هەموویانەوە بەزربوونەوەی دەنگی ناڕەزایی خەڵکی بە تایبەتی گەنجەکان، بڵاوبوونەوەی بێکاری، هەژاری، خراپی خزمەتگوزارییەکان بەتایبەتی کارەبا و ئاو، بڵاوبوونەوەی گەندەڵی لە تەواوی دامەزراوەکانی دەوڵەتدا. لە هەمووشی قوورستر، ڤایرۆسی کۆرۆنایە، کە لە ئێستادا رۆژ لە دوای رۆژ تەشەنەی زیاتر دەکات. لە رووی دەرەکیشەوە جەنگی ئەمریکا و ئێران هەتا دێت توندتر دەبێت، ئەم دوو دەوڵەتەش هەژموونی گەورەیان بەسەر حوکمی بەغدادەوە هەیە. لە باکووریشەوە تورکیا لەشکرکێشییەکی دڕندانەی دەستپێکردووەو بە ئەجیندایەکی ترسناکیشەوە، پەلاماری عیراق و هەرێمی کوردستان دەدات. جگە لە کێشە زۆرەکانی لەگەڵ هەرێمی کوردستان.\nلێرەدا پرسیاری گرنگ ئەوەیە، ئایا کازمی دەتوانێت ئەم هەموو کێشانە چارەسەر بکات؟ بەڵام با سەرەتا بپرسین مستەفا کازمی کێیە؟!\nنەیارێکی رژێمی بەعس\nمستەفا کازمی ناوی راستی " مصطفی عبد اللطیف مشتت الغریباوی " لە ساڵی 1967 لە بەغداد لەدایک بووە. بنەچەی بنەماڵەکەیان دەگەڕێتەوە بۆ باشووری عیراق بۆ قەزای شەترە لە پارێزگای " زی قار یان ناسرییە".\nئەو کۆلیژی یاسای لە بەغداد خوێندووە، بەڵام پاشان بە هۆی چالاکی سیاسییەوە کە ئەندامی " حزبی دەعوەی ئیسلامی" بووە. ناچار دەبێت ساڵی 1985 لە رێگەی کوردستانەوە بچێتە دەرەوەی عیراق. سەرەتا دەچێتە ئەڵمانیا و پاشانیش دەچێتە بەریتانیا دەژی. لێرەش زیاتر خەریکی کاری سیاسی دەبێت و نازناوی " کازمی" بۆ خۆی دادەنێت. لە بەریتانیا خەریکی کاری رۆژنامەنووسی دەبێت و دەبێتە بەرپرسی بەشی عیراقی سایتی "مۆنیتۆری ئەمریکی". پاش رووخانی رژێمی بەعس لە سالی 2003 دەگەڕێتەوە بۆ عیراق و دووبارە لەگەڵ حزبی دەعوە کار دەکات.\nکازمی لە بنەماڵەیەکی سیاسی بووە، عەبدول لەتیفی باوکی چالاکوانێکی سیاسی بووەو نوێنەری حزبی " وطنی الدیمقراطی" کامیل جادرجی بووە لە قەزای شەترە. بەڵام ساڵی 1963 قەزای شەترە بەجێدەهێڵێت و دێتە بەغداد لەوێ لە هێڵی شەمەندەفەری بەغداد کار دەکات.\nعمادی برا گەورەی ساڵی 1981 لەلایەن هێزە ئەمنییەکانی عیراقەوە دەستگیر دەکرێت، ئەوەش لەبەرئەوەی هاوڕێی " محەمەد باقر حەکیم" سەرۆکی ئەنجومەنی باڵای شۆڕشی ئیسلامی بووە، سێ ساڵ زیندانی دەکرێت و دواتریش بەر لێبوردنی گشتی دەکەوێت و ئازاد دەکرێت. لە پاش رووخانی رژێمی بەعس، دەبێتە راوێژکار لە ئەنجومەنی وەزیرانی عیراق، بەڵام ساڵی 2013 لە لایەن چەتەکانی داعشەوە لە شەقامی " حەیفا" لە بەغداد،تەقەی لێدەکرێت و ئیفلیج دەکرێت.\nگەرچی سەباحی برا گەورەشی دکتۆرای لە ئەندازیاری هەیە، راوێژکاری حەیدر عەبادی سەرۆک وەزیرانی پێشووی عیراق بووە. مستەفا کازمی کچی "مهدی العلاق" دەهێنێت کە یەکێکە لە سەرکردەکانی حزبی دەعوەی ئیسلامی. ئەمانەش هەموو رۆڵیان هەبووە لە پێشخستنی کاروانی سیاسی ئەم پیاوە.\nراستە مستەفا کازمی کۆلیژی یاسای تەواو کردووە، بەڵام حەزێکی گەورەی بۆ رۆژنامەگەری هەبووە، چ لە دەرەوەی عیراق و چ کاتێک گەڕاوەتەوە، کاری رۆژنامەگەری کردووە. لە شاری لەندەن دەبێتە بەرێوبەری دەزگای " الحوار الإنسانی " کە لە لایەن " حسین الصدر" دامەرزاوە. ئامانجی سەرەکی ئەم دەزگایەش، دروستکردنی دیالۆگ لە نێوان تایفەکان و دژایەتیکردنی توندوتیژی و بڵاوکردنەوەی چەمکی ئاشتیخوازیی و لێبوردەیی.\nپاش رووخانی رژێمی بەعس دەگەڕێتەوە بەغداد و دەزگای "الذاكرە العراقیة" دروست دەکات کە کاری لەسەر قووربانیان رژێمی بەعس کردووەو ویستوویەتی تاوانەکانی رژێمی بەعس بە ئەرشیف بکات، ئەوەش لە رێگەی فیلمی دۆکۆمێنتاریی و چاوپێکەوتن لەگەڵ قووربانیانی رژێمی بەعسی سەدامی لەناوچوو.\nساڵی 2007 دەبێتە سەرنووسەری گۆڤاری " الاسبوعیە" کە سەر بەدەزگای خەندان بووە لە سلێمانی.\nجگە لەوەش خاوەنی کۆمەڵێک کتێبە کە ئەوانیش :\n•\tمسألە العراق.\n•\tانشغالات إسلامیە.\n•\tعلی بن أبی طالب الإمام والإنسان\n•\tالمصالحە بین الماضی والمستقبل.\nبوونی بە سەرۆکی دەزگای هەواڵگری\nلە پڕێکدا ساڵی 2016 حەیدەر عەبادی سەرۆک وەزیرانی پێشووی عیراق، مستەفا کازمی کردە سەرۆکی دەزگای هەواڵگری عیراق، ئەمەش بووە مایەی سەرنجی لایەنە شیعەکان، چونکە تا ئەوکاتە کازمی لەم بوارەدا نەناسراو بوو. هەروەها گەرمەی جەنگی داعش بوو. لە راستیشدا بەهاتنە سەرکاری مستەفا کازمی، دووبارە رۆڵی ئەم دەزگایە لە جەنگ دژ بە داعش بەهێزتربوو. لێرەشەوە پلەکانی گەیشتن بە دەسەڵات بۆ مستەفا کازمی دەستپێدەکات.\nدروستبوونی خۆپیشاندان و دەستلەکارکێشانەوەی عادل عەبدولمەهدی و ناکۆکی لایەنە شیعەکان، هەموو ئەمانە لە خزمەتی کازمیدا بوون، هەتا دواجار هەموویان لەسەر کازمی رێککەوتن و رۆژی 7 ئایار 266 ئەندام پەرلەمان متمانەیان بە کازمی دەبەخشن و دەبێتە سەرۆک وەزیرانی عیراق.\nبەڵام رێگای کۆشکی دەسەڵات بە گووڵ نەچنراوە، بەڵکە کازمی لەبەردەم کۆمەڵێک كێشەی ناوخۆیی و دەرەکی گەورەدایە.\nئەو رۆژەی کە بووە سەرۆک وەزیران، بەرنامەی کابینەکەی خۆی کە لە 6 لاپەڕە پێکهاتبووە، پێشکەشی پەرلەمانی کرد و باسی پێنچ کێشەی گەورەی کرد بوو:\n1/ بەهێزکردن و دانانی سیستەمێکی تەندروستی مۆدێرن و هەوڵدانی بۆ چاکسازی لە کەرتی تەندروستی عیراق، بەشێوەیەک کە بتوانێت خزمەتی هاوڵاتیان بکات و رووبەروی ڤایرۆسی کۆرۆنا بێتەوە. لە ئێستاشدا ژمارەی تووشبوانی ئەم ڤایرۆسە لە عیراق زۆرتر دەبێت، بۆیە ئەمەش یەکێکە لە کێشە گەورەکانی کازمی.\n2/ کارکردن بۆ سازدانی هەڵبژاردنی پێشوەخت. ئەمەش بە مەرجێک سەرەتا گۆڕانکاری لە یاسای پارتە سیاسییەکان بکرێت. ئامانجیش لەم کارەی رازیکردنی دەنگی ناڕازیی خۆپیشاندەرانە.\n3/ دەبێت چەک تەنها بەدەستی دەوڵەتەوە بێت. ئامانجیش لەمە لەناوبردنی هێزە میلیشیاکانی سەر بە حەشدی شەعبییە. پێش ماوەیەکیش پەلاماری هێەکانی حزبوڵلای عیراقی دا، کە پێشتر پەلاماری هێزەکانی ئەمریکایان دابوو. ئەمەش کارێکی قوورسە بۆ کازمی، چونکە لە ئێستادا ئەو میلیشیایانە زۆر بەهێزن.\n4/ دانانی بودجەیەکی گشتی بۆ دەوڵەت و چاکسازی لە بواری خەرجکردن و داهاتی حکومەت. لە ئێستادا عیراق رووبەروی قەیرانێکی دارایی گەورە بۆتەوە ئەوەش بە هۆی بڵاوبوونەوەی ڤایرۆسی کۆرنا و دابەزینی نرخی نەوت .\n5/ لەناوبردنی گەندەڵی، ئەمەش داواکارییەکی خۆپیشاندەران و هەموو گەلی عیراقە، چونکە گەندەڵی لە تەواوی دامەزراوەو دەزگاکانی عیراقدا بڵاوبۆتەوە. هەرچەندە ئەمەش کارێکی هەروا ئاسان نییە و پێویستی بە کارو توانا و هێزیکی گەورە هەیە.\nکازمی و کورد\nماوەی چەند ساڵێکە هەرێمی کوردستان و بەغدا، کۆمەڵێک کێشەی چارەسەر نەکراویان هەیە، هەتاوەکو ئێستاش هیچ هیوایەک بۆ چارەسەرکردنیان نییە. راستە کازمی دژی گەلی کورد نییە، هەروەها زۆر دۆستی سەرانی سیاسی پارتە سیاسییەکانی کوردستان بووە بەتایبەتی یەکێتی نیشتمانی کوردستان و ماوەیەکیش لە کوردستان ژیاوە، بەڵام لە ئێستادا رووبەروی فشاری گەورەی هەندێک لایەنی شیعە و سوونەکان بۆتەوە، ئەوان نایانەوێت چیتر پەیوەندی هەرێم و بەغدا، لەبەرژەوەندی کوردا بێت. هەروەها لە هەرێمیش ئیرادەیەکی باش نییە بۆ چارەسەرکردنی کێشەکان بەتایبەتی ئەوەی پەیوەندی بە داهاتی نەوت و خاڵە سنوورەیەکانەوە هەیە. بۆیە چارەسەرکردنی کێشەکانی نێوان هەرێم و بەغدا، یەکێک دەبێت لە کێشە و گرفتەکانی کازمی.\nکازمی و ئێران\nئێران رۆڵ و هەژموونی گەورەی بەسەر عیراقەوە هەیە، کازمیش خۆی وەکو دۆست یان دوژمنی ئێران پیشان نەداوە، راستە لە ماوەی پێشوودا بەهۆی دەستگیرکردنی ئەندامانی حزبوڵلای عیراقییەوە، کەمێک گرژی کەوتە نێوانیان، بەڵام هەر لەسەرتاشەوە ئێران پشتگیری کازمی کردووە. من لەو باوەڕەدا نیم کازمی دژایەتیی ئێران بکات، چونکە دەبێتە مایەی کێشەی گەورە بۆی. لەهەمانکاتیشدا دۆستایەتیشی، دەبێتە هۆی دژایەتیکردنی لەلایەن ئەمریکاوە، ئەمەش لە بەرژەوەندی کازمیدا نییە. ئەو دەیەوێت دۆستی هەموان بێت و دوژمنی کەس نەبێت.\nکازمی و ئەمریکا\nلەپاش دەستبەکاربوونی هەندێک لایەنی شیعی، کازمیان بە پیاوی ئەمریکا تاوانبار کرد، کازمی هیچ کاتێک دژی ئەمریکا نەبووە، بگرە پێشتریش لە سایتی مۆنیترۆی ئەمریکی کاریکردووە. هەر بە چەند سەعاتێکیش لە وەرگرتنی پۆستی سەرۆک وەزیران، "مایک پۆمبیۆی" وەزیری دەرەوەی ئەمریکا پیرۆزبایی لێکرد و دواتریش دەیڤید شینکەری جێگری وەزیری دەرەوە بە میدیاکانی راگەیاند: کازمی کەسێکی نیشتمانپەروەرو بەتوانایە.\nبەڵام کازمی ناتوانێت هێندە لە ئەمریکا نزیک بێت، چونکە دەبێتە دوژمنی ئێران و دۆستەکانی لە عیراق، لەبەرئەوە نایەوێت نە ببێتە دۆستی ئەمریکا نە دوژمنیشی. یەکێکیش لەو کارانەی کە بە دڵی ئەمریکا بوو، دەستگیرکردنی ئەندامانی حزبوڵلای عیراقی بوو، کە پێشتر پەلاماری دامەزراوەکانی ئەمریکایان داوە.\nهەتاوەکو ئێستا مستەفا کازمی هەڵوێستێکی زۆر توندی لە دژی تورکیا نەنواندووە، بەڵام پێشوازیشی لێنەکردووە، بەداخەوە هەڵوێستی کازمی زۆر لە هەڵوێستی حکومەتی هەرێم باشتر بوو. بەڵام لەگەڵ تورکیا کۆمەڵێك کێشەی هەیە لەپێش هەموویانەوە بوونی بنکەی سەربازی و هەواڵگری لە خاکی عیراق، کێشەی کەمکردنەوەی ئاو بەهۆی بەنداوە زۆرەکانەوە، پشتگیریکردنی هەندێک لایەنی توندڕەوی سوونەی عیراق.\nمن لەو باوەڕەدام کازمی پێش ئەوەی بێتە سەرۆک وەزیران هەموو ئەم کێشانەی عیراقی بینیوە، دەشزانێت چارەسەرکردنی هەموو ئەم کێشانە بە رۆژ و دوو رۆژ چارەسەر ناکرێت، بۆیە پێویستی بە کات و سەبرو تەحەموولی زۆر هەیە. من لەو باوەڕدام ئەم پیاوەش خاوەنی توانایەکی بەهێزە بەتایبەتی لە رووی رازیکردنی لایەنە ناکۆکەکان و دۆزینەوەی رێگا چارەکان، لە هەمووشی گرنگتر، کەسێکی نیشتمانپەروەرە، ئەمانە دەبنە هێز و وورەیەکی باش بۆ ئەم پیاوە.\n1/ مصطفی الكاظمی: من هو رئیس الحكومە العراقیە الجدید؟، سایتی بی بی سی العربی.\n2/ مفاوض بارز ولاعب ماكر… من هو رئیس الحكومە العراقی مصطفی الكاظمی؟. سایتی فرانس 24\n3/ الرئیس العراقی یكلف مصطفی الكاظمی بتشكیل الحكومە العراقیة. سایتی روسیا الیوم


کۆدی هەواڵ: 3838\nڕێکەوتی بڵاوکردنەوە: 12:45 - 2021/10/28\nبەپێی هەواڵی کوردپرێس، ئاژانسی بلۆمبێرگ لەزاری بەرپرسانی تورکیاوە باس لە ئامادەبوونی سوپای ئەو وڵاتە دەکات بۆ ئەنجامدانی سێیەمین ئۆپەراسیۆنی سەربازیی لەدژی هێزە کوردەکانی سووریا.\nدوو بەرپرسی تورکیا کە ناویان نەدرکێندراوە بەم ئاژانسەیان وتووە تورکیا سەدان سەربازی دیکەی بۆ باکووری سووریا ناردووە تا بە یارمەتیی هێزە سەربزیوەکان بەشێکی دیکە لەناوچەی ژێر کونترۆڵی کوردانی سووریا کە ناسراون بە یەکینەکانی پاراستنی گەل، داگیر بکەن.\nبەرپرسانی تورکیا وتوویانە تورکیا بەنیازە بە ئەنجامدانی ئەم ئۆپەراسیۆنە دوو لەسەر سێی نەواری مەرزیی سووریا لە یاکووری ئەو وڵاتە بخەنە ژێر کونترۆڵی خۆیانەوە.\nبەوتەی ئەم بەرپرسانە، ئەنقەرە بەنیازە لە سێیەم ئۆپەراسیۆنی سەربازیی خۆیدا لەدژی کوردەکانی سووریا، ناوچەکانی باشووری شاری کوردنشینی کۆبانێ داگیر بکات تا ناوچەکانی ژێر کونترۆڵی خۆی لە ڕۆژهەڵات و ڕۆژئاوای ڕووباری فۆرات لە سووریا پێکەوە بلکێنێت.\nبەرپرسە تورکیایەکان وتوویانە وڵاتەکایان هەروەها دەیهەوێت بنکەی ئاسمانیی شاری ئەعزازی سووریا کونترۆڵ بکات چوونکە بەوتەی ئەوان هێزە کوردەکانی سووریا ئەم ناوچانەوە بۆ زەبرلێدان بە هێزەکانی سوپای تورکیا بەکار دەهێنن.\nتورکیاسووریائیدلیبهەسەدەیەپەگەیەکینەکانی پاراستنی گەلهێزەکانی سووریای دیموکراتئەنقەرەڕووسیائەمریکا\nسیاسەتوان و لێکۆڵەری پرسە سیاسییەکان تایبەت بۆ کوردپرێس: ئەگەری ئەوەی تورکیا جارێکی دیکە هێرش بکاتە سەر کوردستانی سووریا زۆر کەمە\nسیاسەتوان و لێکۆڵەری پرسە سیاسییەکان تایبەت بۆ کوردپرێس:\nئەگەری ئەوەی تورکیا جارێکی دیکە هێرش بکاتە سەر کوردستانی سووریا زۆر کەمە\nبەشی سووریا- سیاسەتوان و نووسەری کوردی سووریا دەڵێت: ئەگەر سەلاحەدین دەمیرتاش لە هەڵبژاردنی پێشوودا لەگەڵ ئەردۆغان ڕێککەوتبا دۆخی کورد بەشێوازێکی دیکە دەبوو بەڵام ئەو هەڵەیەکی گەروەی کرد زەبری لە بزووتنەوەی کوردەکانی تورکیا دا و کوردانی سووریاشی خستە مەترسییەوە.


Diplomatic Magazine | سەردەشت عوسمان، ئەو ڕۆژنامەنووسەی بۆهەمیشە پێدەکەنێت!\nسەردەشت عوسمان، ئەو ڕۆژنامەنووسەی بۆهەمیشە پێدەکەنێت!\nدایکەکە ناحەقی نەبوو، نیگەرانی دواکەوتنی کوڕەکەی بێت، ئاخر هەر هەفتەیەک بەسەر کوژرانی میدیای سنەوبەر دا تێپەڕیبوو، هاوڕێ گیانی بەگیانییەکەی. ئەو کاتەی دەستی حزب بەبەر چاوی دایکیەوە تیرۆری کردبوو. ئەم ڕووداوە درێژکراوەی ئەو تیرۆر و کوشتنانەی دیکە بوو کە لەو وڵاتەدا لە چەند ساڵی دوای ڕاپەرین و شەری ناوخۆی ڕوویان دەدا.\nبەڵام لە ئاستی پێنووسی ڕۆژنامەنووسێکی ڕاستەقینەدا زۆر ترسنۆک و بچووک بوون، هێندە ستەمکار و ڕقئەستوور بوون بەرامبەر بە پەیڤەکانی ئەو گەنجە ئازا و خۆنەویستە، هەر بە کوشتنیەوە نەوەستابوونەوە، بەڵکو تەرمەکەشیان شێواندبوو.\nکوشتنی هاوڕێکەی باران بەدوای برینی هێشتا وشکەوەنەبووی ئەو ڕۆژنامەنووسە گەنجەی تردا هات کە لە مانشێتی رۆژنامەیەکدا نووسیبووی: “من عاشقی کچی سەرۆکم.” چەند رۆژێک بەسەر ئەو مانشێتەدا تێپەڕی نەکرد کە هەر لەبەردەم زانکۆکەی خۆیدا ڕفێندراو و پاش ماوەیەکی کەم لە شارێکی دوور بەکوژراوی دۆزرایەوە.\nئەوان لەگەڵ ئەوەی خاوەنی هێز و لەشکر و سوپا بوون، بەڵام لە ئاستی پێنووسی ڕۆژنامەنووسێکی ڕاستەقینەدا زۆر ترسنۆک و بچووک بوون، هێندە ستەمکار و ڕقئەستوور بوون بەرامبەر بە پەیڤەکانی ئەو گەنجە ئازا و خۆنەویستە، هەر بە کوشتنیەوە نەوەستابوونەوە، بەڵکو تەرمەکەشیان شێواندبوو، چەندان گوللەیان بە کەللەی سەر و ناو دەمیەوە نابوو.\nئەوان بە کوشتنی ئەو گەنجە جوان و بوێرە، ویستبوویان بڵێن کە هەر کەسێک وەها بنووسێت، دەکوژرێت، ئیدی لەژێر هەر ناوێکدا بێت، بەڵام نەیاندەزانی کە دەبێت بە پەڵەیەکی ڕەش و هەرگیز لە تەوێڵیان نابێتەوە.\nجگە لەو سینارۆیانەی دوای کوشتنیان، مافیاکان وەک دەست و خەیاڵێکی لێزان و شارەزا بۆیان دروست دەکردن، جا هەر لە مردن بە پەلاماردانی بەرازی کێوییەوە بیگرە، تا پاروو لە گەروو گیران.\nمەرگی ئەو گەنجە ڕۆژنامەنووسە هێندە برینێکی سەخت بوو، وڵاتانی دەرەوەش دەسەڵات و حکومەتە کوردییەکەی لەکەدار کرد. تیرۆرکردنی ڕۆژنامەنووس لەو هەرێمەدا شتێکی نامۆ نەبوو، دیاردەیەک بوو چەندان جار بە هەمان شێوە و بە هەمان سیناریۆ دووبارە بووبووەوە.\nلەدوای دەربازبوون و ژێردەستەیەیی حکومەتە دیکتاتۆرەکان، لەدوای ئەوەی پێی دەوترا ئازادی و حوکومڕانی ناوخۆیی، گرووپی چەتە و مافیاکان لەو هەرێمەدا زۆر زۆر بووبوون، هەمووشیان لەژێر فەرمانی چەند بەرپرسێکی حیزبی و حکومیدا کاریان دەکرد، ئەوەی بەدڵی ئەو بەرپرسانە نەنووسرایە و نەوترایە، ئەوە چارەنووسی ئەو کەسە ڕفاندن و شێواندن و کوشتن بوو.\nئەوە جگە لەو سینارۆیانەی دوای کوشتنیان، مافیاکان وەک دەست و خەیاڵێکی لێزان و شارەزا بۆیان دروست دەکردن، جا هەر لە مردن بە پەلاماردانی بەرازی کێوییەوە بیگرە، تا پاروو لە گەروو گیران. پاژێک لە ڕۆمانی (خوێنەکەی بەرپێی سنەوبەر)


كه‌ته‌لۆنیا.. (100) ساڵ خه‌بات له‌پێناوی سه‌ربه‌خۆییدا\nله ده‌ورانی فرانكۆدا له نێوان ساڵانی 1938-1953 زیاتر له چوار هه‌زار كه‌ته‌لۆنی گولله‌باران كران.\nساڵی 1940 (لویس كۆمپاس) سه‌رۆكی هه‌ڵبژێردراوی كۆماری كه‌ته‌لۆنیا له‌لایه‌ن هێزه‌كانی هه‌واڵگریی هیتله‌ره‌وه له فه‌ره‌نسا ده‌ستگیركرا‌و ڕاده‌ستی حكومه‌ته‌كه‌ی فرانكۆ كرا ، هه‌مان ساڵ هێزه‌كانی فرانكۆ به‌به‌رچاوی خه‌ڵكه‌وه گولله‌بارانیان كرد.\nتادێت خۆپیشاندان‌و ناڕه‌زاییه‌كانی خه‌ڵكی كه‌ته‌لۆنیا بۆ سه‌ربه‌خۆیی‌و جیابوونه‌وه له ئیسپانیا فراوانتر ده‌بێت. زیاتر له هه‌فته‌یه‌كه خۆپیشاندان پێی ناوه‌ته قۆناغێكی نوێوه‌و پۆلیسی ئیسپانیا به هه‌موو شێوه‌یه‌ك هه‌وڵی دامركاندنه‌وه‌ی ده‌نگی خه‌ڵكی سه‌ربه‌خۆخوازی هه‌رێمه‌كه ده‌دات.\nئاگركردنه‌وه، یه‌كێكه له سیماكانی خۆپیشاندانی ئه‌م جاره. خۆپیشانده‌ران چه‌ند جارێك هه‌وڵیان داوه گه‌مارۆی دامه‌زراوه حكومییه‌كانی ئیسپانیا بده‌ن له به‌رشه‌لۆنه‌ی پایته‌ختی هه‌رێمه‌كه‌دا.\nخواستی سه‌ربه‌خۆیی كه‌ته‌لۆنییه‌كان ریشه‌یه‌كی كۆنی هه‌یه، به‌ڵام ناڕه‌زاییه‌كانی ئه‌مجاره كاتێك ته‌قینه‌وه كه دادگای ئیسپانیا فه‌رمانی زیندانیكردنی به‌سه‌ر (9) سه‌ركرده‌ی سه‌ربه‌خۆخوازی هه‌رێمه‌كه‌دا سه‌پاند.\nئه‌گه‌رچی (میرتسیل بۆدۆ) وته‌بێژی حكومه‌تی هه‌رێمی كه‌ته‌لۆنیا رایگه‌یاندووه كه ئه‌وان هه‌ست به هاوسۆزی ده‌كه‌ن له‌گه‌ڵ خۆپیشانده‌ران، به‌ڵام ده‌سه‌ڵاتدارانی ئیسپانیا له هه‌وڵی ئه‌وه‌دان بزانن ئه‌وانه كێن كه له‌پشتی خه‌ڵكی ڕاپه‌ڕیوی هه‌رێمه‌كه‌وه‌ن.\nچیرۆكی هه‌رێمی كه‌ته‌لۆنیا\nكه‌ته‌لۆنیا مێژوویه‌كی درێژی هه‌یه له‌گه‌ڵ سه‌ركوتكردن‌و چه‌وسانه‌وه له‌سه‌ر ده‌ستی زۆرینه‌ی ئیسپانییه‌كان‌و، هه‌وڵی به‌رده‌وام بۆ ڕزگاربوون له‌ژێر ڕكێفی حكومه‌تی ناوه‌ندیی مه‌درید‌و به‌ده‌ستهێنانی باشترین جۆری سه‌ربه‌خۆیی به‌درێژایی سه‌ده‌كانی ڕابردوو.\nهه‌رێمه‌كه له سه‌ده‌ی بیست‌ویه‌كدا دووچاری گه‌وره‌ترین شاڵاوی سه‌ركوتكردن‌و چه‌وسانه‌وه بووه له‌ماوه‌ی چه‌ند ده‌یه‌ی ڕابردوودا، ته‌نانه‌ت كار گه‌یشته ئه‌وه‌ی سه‌دان هه‌زار كه‌ته‌لۆنی له وڵاتی خۆیان هه‌ڵبێن‌و چیتر نه‌گه‌ڕێنه‌وه بۆ نیشتمانی ڕاسته‌قینه‌ی خۆیان.\nله سه‌ره‌تای سه‌ده‌ی بیست‌ویه‌كدا كه‌ته‌لۆنیا توانیی شێوه ئۆتۆنۆمییه‌ك به‌ده‌ست بهێنێت‌و له‌ڕووی ئیدارییه‌وه چه‌ند هه‌نگاوێك بچێته پێشه‌وه. سه‌رۆكی حكومه‌تی هه‌رێمه‌كه (ئیریك پرات دی لا ریبا) هه‌وڵیدا په‌یكه‌رێكی ئیداریی دروست بكات بۆ هه‌ماهه‌نگی له‌نێوان هه‌ر چوار كانتۆنه‌كه‌ی كه هه‌رێمه‌كه‌یان لێ پێكهاتووه. ساڵی 1914 ئه‌م هه‌وڵه‌ی (لا ریبا) سه‌ری گرت، به‌ڵام ساڵی 1925 (بریمۆ دی ریڤێرا) فه‌رمانڕه‌وای سه‌ركوتكاری ئیسپانیا ئه‌و په‌یكه‌ره ئیدارییه‌ی هه‌ڵوه‌شانده‌وه. له ده‌ورانی ئه‌ودا، ناسیۆنالیسته كۆمارییه‌كان‌و زمانی كه‌ته‌لۆنی‌و بزوتنه‌وه‌ی كرێكاریی، دووچاری سه‌ركوتكارییه‌كی به‌رفراوان بوون.\nكۆمارێك كه ته‌مه‌نی دوو ڕۆژ بوو!\nساڵی 1934، له هه‌ڵبژاردنه خۆجێیه‌كاندا (پارتی كۆماریی چه‌پی كه‌ته‌لۆنی) سه‌ركه‌وتنێكی گه‌وره‌ی به‌ده‌ستهێنا. سه‌رۆكی پارته‌كه (فرانسیس ماسیا) كۆماری كه‌ته‌لۆنیای ڕاگه‌یاند، به‌ڵام ته‌مه‌نی كۆماره‌كه درێژ نه‌بوو، ته‌نها دوای سێ ڕۆژ ڕه‌زامه‌ندیی نیشاندا بچێته‌وه پاڵ ئیسپانیای نوێ له به‌رامبه‌ر شێوه ئۆتۆنۆمییه‌ك بۆ هه‌رێمه‌كه.\nدوای ڕاگه‌یاندنی كۆماره‌كه، شا ئه‌لفۆنسۆی هه‌شته‌م له وڵات هه‌ڵات‌و له تاراوگه ژیانی برده‌سه‌ر.\nساڵی 1936 ژه‌نراڵ فرانكۆ سه‌ركردایه‌تی یاخیبوونێكی سه‌ربازیی كرد له‌دژی كۆماره نوێیه‌كه، به هاوكاریی ئه‌ڵمانیای نازی‌و ئیتاڵیای فاشیست، له خاكی مه‌غریبه‌وه ده‌ستیپێكرد بۆ ڕوخاندنی كۆماره‌كه.\nله‌و ده‌مه‌دا كۆمارییه‌كان، ئه‌وانه‌ی له هه‌ڵبژاردنه خۆجێیه‌كاندا سه‌ركه‌وتنیان به‌ده‌ست هێنابوو، حوكمی كه‌ته‌لۆنیا‌و هه‌رێمه‌كانی دیكه‌یان ده‌كرد.\nیاخیبوونه‌كه‌ی فرانكۆ بووه مایه‌ی هه‌ڵگیرسانی شه‌ڕێكی ناوخۆیی كه سێ ساڵی خایاند، سه‌دان هه‌زار كه‌س كوژران‌و برینداربوون یان وڵاتیان به‌جێهێشت. شاره‌كانی ئیسپانیا -كه له‌ژێر كۆنترۆڵی كۆمارییه‌كاندا بوون- وێران بوون به‌هۆی بۆردومانی فڕۆكه‌كانی ئه‌ڵمانیا‌و ئیتاڵیاوه. نیگاركێشی ناودار (پابلۆ پیكاسۆ) له تابلۆ به‌ناوبانگه‌كه‌یدا (گیۆرنیكا) به جوانترین شێوه وێنای كاولكارییه‌كانی هه‌رێمی (باسك)ی نه‌خشاندووه.\nهه‌ر له‌و جه‌نگه‌دا هه‌رێمی كه‌ته‌لۆنیا دژوارترین كوشتاری به‌خۆوه بینی، به‌تایبه‌ت شه‌ڕی ڕووباری (ئیبرۆ) كه تیایدا (15) هه‌زار سه‌ربازو لایه‌نگری كۆماری كوژران. كۆی كوژراوه‌كانی كه‌ته‌لۆنیا له جه‌نگی ناوخۆدا (50) هه‌زار كه‌س بوو.\nبه كه‌وتنی كۆمارییه‌كان له شوباتی 1939دا، نیو ملیۆن كه‌س له‌ترسی كوشتن وڵاتیان به‌جێهێشت كه (200) هه‌زاریان كه‌ته‌لۆنی بوون. ساڵی 1940 (لویس كۆمپاس) سه‌رۆكی هه‌ڵبژێردراوی كۆماری كه‌ته‌لۆنیا له‌لایه‌ن هێزه‌كانی هه‌واڵگریی هیتله‌ره‌وه له فه‌ره‌نسا ده‌ستگیركرا‌و ڕاده‌ستی حكومه‌ته‌كه‌ی فرانكۆ كرا ، هه‌مان ساڵ هێزه‌كانی فرانكۆ به‌به‌رچاوی خه‌ڵكه‌وه گولله‌بارانیان كرد.\nچوار (ده‌یه) دیكتاتۆریه‌ت\nبۆ ماوه‌ی چوار (ده‌یه) ژه‌نراڵ فرانكۆ ڕژێمێكی دیكتاتۆری به‌سه‌ر خه‌ڵكی ئیسپانیاو كه‌ته‌لۆنیادا سه‌پاند، كاری سیاسی‌و حزبایه‌تی قه‌ده‌غه كرد، خه‌ڵكی له ساده‌ترین ماف بێبه‌ش كرد. فرانكۆ به‌وپه‌ڕی دڵڕه‌قی مامه‌ڵه‌ی له‌گه‌ڵ كه‌ته‌لۆنیا كرد، زمانی كه‌ته‌لۆنی‌و ته‌واوی هێماكانی قه‌ده‌غه كرد به‌تایبه‌ت له قوتابخانه‌كان‌و ژیانی گشتی‌و ته‌نانه‌ت كتێبه‌كانیشدا.\nساڵی 1975 فرانكۆ مرد، ئیسپانیا پێی نایه قۆناغی وه‌رچه‌رخانی دیموكراسیه‌وه، پارته سیاسییه‌كانی كه‌ته‌لۆنیا چالاك بوونه‌وه. ساڵی 1977 كه‌ته‌لۆنیا خۆپیشاندانێكی مه‌زنی به‌خۆوه بینی، یه‌ك ملیۆن كه‌ته‌لۆنی داوای ئازادی‌و لێبوردنی گشتییان كرد بۆ به‌رهه‌ڵستكاره سیاسییه‌كان‌و ئۆتۆنۆمی بۆ هه‌رێمه‌كه‌یان.\nهه‌ر له‌و ساڵه‌دا (خۆزێ تارادیلاس) سه‌رۆكی حكومه‌تی تاراوگه‌ی كه‌ته‌لۆنیا گه‌ڕایه‌وه‌و گه‌ڕانه‌وه‌ی حكومه‌ته خۆجێیه‌كه‌ی ڕاگه‌یاند كه كه‌ته‌لۆنیا‌و ڤالینسیای ده‌گرته‌وه، حكومه‌تێكی كاتیی پێكهێنا.\nپێش ئه‌وه‌ش به‌درێژایی ماوه‌ی حوكمڕانیی ژه‌نراڵ فرانكۆ تا ساڵی 1977، فه‌ره‌نسا بنكه‌ی حكومه‌تی كه‌ته‌لۆنیا بوو له تاروگه.


پیجیۆ (5008) مۆدێل 2021 لەجوانیدا ناز دەکات – ئۆتۆمبێل\nسەرەتاپرۆفایلپیجیۆ (5008) مۆدێل 2021 لەجوانیدا ناز دەکات\nلە بەرواری 2020/09/06 لە 6:07 pm\nپیجۆ، نوێترین مۆدێلی پیجیۆ 5008ی بۆ ساڵی 2021 ئاشکراکرد، کە چەندین نوێکردنەوەی لەخۆگرتووە.\nپیجۆی نوێ، لەپێشەوەیدا تۆڕێکی نوێی بێ چوارچێوەی بۆکراوەتە عەتەر و لۆگۆی تایبەتی کۆمپانیاکە تیایدا دەدرەوشێتەوە، توڵی کرۆم لەبەردەم لا تەنیشتی دەعامییەکانی و لەبەردەم رووناکییەکانی بە هێڵێکی شاوڵی هاتووەتە خوارو روخسارێکی هێرشبەرانەی داوەتە ئۆتۆمبێلەکە.\nڕووناکی دەرەکانی پیجۆی نوێ تەکنەلۆژیای LED تێدابەگەڕخراوە، پیجۆ 5008، مۆدێلەکانی بریتین لە ڤێرژنی GT و .GT Pack\nخوازیارانی پیجۆ 5008 چەند ڕەنگێکی ناوازەیان لەبەردەست دەبێت لەوانە؛ نیلی، سلڤەر، سوور، سپی سەدەفی، رەش.\nنوێکارییەکانی پیجۆ 5008 زیاتر لەکابینەکەیدا رەنگیداوەتەوە، بە تایبەت کە داشبۆردو رووکاری بەردەم شۆفێر لەلایەن کۆمپانیای I-Cockpit ی فەرەنسی، جێبەجێکراوە، ناوازەییەکی بێوێنەی پێوە دیارە و شاشە هەستیارە زانیاری دەرەکانی کە قەبارەیان 10 و 12.3 ئینجە جوانییەکی سەرنج راکێشیان داوەتە داشبۆردەکەی کەلێیەوە زانیاری تایبەتمەندی نێو ئۆتۆمبێلەکەی تێدا جێگیرە.\nچەندین سیستمی تەکنەلۆجیای ناوازە لە 5008ی نوێدا بەگەڕخراون، لەوانە؛ سیستمی بینینی شەوان، سیستمی کۆنترۆڵی رێگەوبان، دیاریکردنی خێرایی، ناسینەوەی ئاماژەکانی رێگەوبان و وەستانی خۆکار لەکات و ئەگەری نەخوازراودا.\nچوار جۆر بزوێنەرێش لە گۆرانکاریی و نوێبوونەوەکانی پیجۆ 5008ن، کە بەبزوێنەری بەنزینی 3 پستۆن بەقەبارەی 1.2 لیتر، بزوێنەری بەنزینی 4 پستۆن بەقەبارەی 1.6 لیتر، بزوێنەری گاز 4 پستۆن بەقەبارەی 1.5 لیتر و بزوێنەری گاز 4 پستۆن بە قەبارەی 2.0 لیتر، بەردەست دەبن.


لوبنان یەکێکە لەو دەوڵەتانەی رۆژەهەڵاتی ناوەڕاست چەند دەیەیەکە توشی چەندنین کارەساتی یەک لە دوای یەک دەبێتەوە، لە وانە:\n•\tشەڕ و ئاڵۆزیەکانی لەگەڵ ئیسرائیل، لە ١٩٨١ فرۆکەکانی ئیسرائیل بۆردمانی بارەگای رێکخراوی رزگاری فەلەستینیان کرد، تێیدا زیاتر لە ٣٠٠ کەس کوژران.\n•\tلە ١٩٧٨ سوریا هێرشی کردە سەر لوبنان و شەڕ نزیکەی ١٠٠ رۆژی خایاند.\n•\tتەقاندنەوەی رەفیق حەریری لە شوباتی ٢٠٠٥.\n•\tسەدان تەقینەوە و کاری تیرۆستی تر.\n•\tگەندەڵی لە رادەبەدەر.\n•\tکارەساتی بەندەری بەیروت.\n•\tبونی پێکهاتەی نەتەوەیی و مەزهەبی جیاواز. بە ڕادەیەک لوبنان نەیتوانیوە تاکەکانی ئەم پێکهاتانە وەک هاوڵاتی لوبنانی کۆبکاتەوە.\n•\tبونی میلیشیای چەکداری جیاجیا، میلیشیای شیعی و مەسیحی و سونی.\n•\tبونی بارەگای ریکخراوەکانی فەلەستین لە لوبنان.\n•\tهەڕەشەکانی حیزب اللە لە ئیسرائیل.\n•\tنەبونی یەک هەڵوێستی وڵاتانی عەرەبی لەسەر پرسی لوبنان.\n•\tدەستێوەرانی دەرەکی، لە روی سیاسی ، سەربازی و ئابوری.\n-\tبریاری شەڕ بدات.\n-\tهێز بنێری بۆ هەرشوێنێ بیەوێ، لە ناوە و دەرەوەی لوبنان.\n-\tپەیوەندی سیاسی و سەربازی لەگەڵ دەرەوە دروست بکات.\n-\tدەستی بێگانە رابکێشیتە ناو لوبنان.\n３-\tخاوەن سیادە نیە، دەستوەردانی دەرەکی نەک هەر بونی هەیە، بەڵکە رۆڵی لە بڕیاردانە چارەنوسسازەکانی وڵاتدا هەیە.\n４-\tخاوەنی فرە میلیشیای چەکدارن\n５-\tلە ناو حکومەت و لە پشتەوەی حکومەت چەندین حکومەتۆکە و سەرۆک خیڵ و گروپی چەتەگەری بە دەسەڵات بونی هەیە.\n７-\tگەندەڵی وەک خۆرەی داری لێهاتوە و نیەتی چاکسازی بونی نیە.\n８-\tلە دەیان کون و قوژبنی جیاجیای ئەم وڵاتانە گۆمان لە بونی عەمباری چەک و تەقەمەنی لە دەرەوەی دەسەڵاتی ناوەندی دەکرێت.\n１-\tبونی دو دەسەڵاتی سەرەکی حیزبی ( پارتی و یەکێتی) خاوەن چەکدارە.\n２-\tناکۆکی و دوبەرەکی بۆ ماوەیی نەک هەر لە نیەت و بەرنامەی سەرۆکەکانی ئەم دو حیزبە رەگی داکوتاوە، بەڵکە تا رادەیەک شۆربۆتەوە بۆ ناو بنکە حیزبیەکانیان.\n３-\tبونی تەنها پێکهاتەی سونە، لەدەرەوەی دەسەڵاتی خۆمانە و بە قازانج شکاوەتەوە، بێنە بەرچاوی خۆت ئەگەر ٣٠% هەرێم شیعە مەزهەب بوایا.!\n４-\tشلی بەشی زۆری قەڵەم بەدەستەکان و بێدەنگی و بێ هەڵوێستیان لە ئاست روداوەکان. زۆر قسە دەکرێ، زۆر کەم دەوترێت، دەستەوەستان هیج ناکرێت.\n５-\tزیندوکردنەوەی بیری عەشیرەتگەری و دیوەخانانە بەمەبەستی پشتیوانی زیاتری حیزب.\n７-\tبونی هێزەکانی رۆژهەڵات و باکور لە باشوری کوردستان، بەبێ بونی بەرنامەیەکی نیستمانی یەکگرتو.\n８-\tدەستوەردانی دەرەکی، تا ئەو رادەیەی، تۆری هەواڵگری بە تەواوی بڵاو بۆتەوە، کوێیان بوێت هێرشی سەربازی دەکەنە سەر، کوێخاکانی هەرێمیش بێدەنگن.\n１-\tئەم دەسەڵاتە حیزبی و تایەفیانە، لە حوکمڕانی فەشەلیان هێناوە و هەمو دو دیوی یەک پارەن.\n２-\tباسکردن لە چاکسازی جگە لە کات بەسەربردن و هەڵهەڵخەڵەتاندن هیجی تر نیە.\n３-\tتەبایی و یەکریزی لە سایەی ئەم دەسەڵاتە خەیاڵە.\n４-\tبەشی زۆری ئۆپۆزسیۆن پشوکورت و هەناسە سوارن، زیاتر روی دەسەڵاتیان جوان کردوە و بەرژەوەندیەکانی خۆیان پاراستوە ( پول پەرستی و پۆست پەرستی و مانەوە لە ژیان).. بە کپکردنەوەی ناڕەزاییەکانی شەقام و چاندنی بێئومێدی تەمەنی دەسەڵاتیان درێژکردوە.


لە هەڵبژاردنی شارەوانییەكانی ئیستەنبۆڵ لە ٣١_٣_٢٠١٩، بینیمان ئەكرەم ئیمامئۆغلو كاندیدی جەهەپە و پارتی باش توانی بە ١٣ هەزار و ٥٠٠ دەنگ بە پێش بیناڵی یڵدرم كاندیدی ئەكەپە بكەوێت و مەزبەتەی سەرۆكی شارەوانی ئیستەنبۆڵی وەرگرت. بەڵام ئەكەپە تانەی لە ئەنجامی هەڵبژاردندا و كۆمیسیۆنی باڵای هەڵبژاردنەكان بڕیاریدا هەڵبژاردن لە ئیستەنبۆڵ دووبارە بكڕێتەوە. پرسیار ئەوەیە ئەگەر دووبارە كاندیدی ئەكەپە دۆڕا چی روو دەدات؟\nئەكەپە پلانی پروپاگندەی هەڵبژاردنی خۆی گۆڕیوە بۆ ئەم هەڵبژاردنە، چونكە لە هەڵبژاردنی پێشووتر پروپاگندەی توند بوو و بە زمانێكی زۆر توند رووبەرووی ركابەرەكانی دەبوویەوە، بە تایبەت كوردەكان و هەدەپە، كە بە تیرۆرست ناوی دەبردن.\nهەروەها ئەكەپە لە رێگەی تیمێكی تازە و لێهاتوەوە رووبەرووی دەنگدەرانی ئیستەنبۆڵ دەبێتەوە، بەوەی دەیەوێت بڕوایان پێ بهینێت كە بە بێ ئەكەپە ئیستەنبۆڵ پێش ناكەوێت. جگە لەوەش ئەوەی زۆر گرنگە بۆ ئەكەپە نەچوونی رێژەی ئەو دەنگدارانەیە كە زیاترن لە ٩٠٠ هەزار دەنگدار.\nئەكەپە دەیەوێت بڕوا بەو كەسانە بهێنێت تا دەنگ بە بیناڵی یڵدرم بدەن، بەڵێنیشی داوە قەیرانی دارایی لە توركیا تیپەڕێنن، چونكە دەركەوتوە زۆرێك لەوانەی نەچوونەتە سەر سندوقی دەنگدان بە هۆی خراپی رەوشی ئابووری بوە.\nبەگوێرەی زۆربەی شارەزایانی سیاسی، دۆرانی ئەكەپە لە ٢٣ی حوزەیران، واتە ئەگەر دووبارە سەرۆكی شارەوانی ئیستەنبۆڵ لە دەست بدات، لەناو ئەكەپەدا دەنگی ناڕەزایی بەرز دەبێتەوە و دوور نییە پارتەكە پەرت و بڵاو بێت.\nئەگەر زۆرە لە كاتی دۆڕانی بیناڵی یڵدرم، ئەكەپە ئەو قورساییەی جارانی نامێنێت و بەشێكی زۆری سەركردەكانیشی لە پارت جیا دەبنەوە.\nئەی باشە ئەگەر ئەو سەركردانە جیا ببنەوە، دەچنە ناو كام پارت و لە كوێ درێژە بە كاری سیاسی دەدەن؟ بە گوێرەی زانیارییەكان، ئەو سەركردانە دەچنە ناو ئەو پارتە تازەیەی ئەحمەد داودئۆغلو و عەبدوڵا گویل بە نیازن دایمەزرێنن. داودئۆغلوش چاوەڕێیە تا ئەنجامی هەڵبژاردنی ٢٣ی حوزەیران دەربچێت ئەوكات پارتەكەی رادەگەیەنێت.\nبەڵام ئایە ئەكەپە دەدۆڕێت و ئەمجارەشیان ئەكرەم ئیمامئۆغلو شكست بە بیناڵی یڵدرم و ئەكەپە دەهێنیت؟\nئەگەر قوتابییەك بچێتە تاقیكردنەوەی وەزاری، كاتێك پرسیارەكانی دێتە بەردەم و وەڵام دەداتەوە، ئەگەر خراپ بێت و بێتە دەرەوە، شانسی ئەوەی نییە دوای ٢ سەعات یان یان رۆژێكی تر بچێت هەمان وەڵامی پرسیارەكان بداتەوە، چونكە ئەگەر ئەو شانسەی پێ بدرێت بە ئاسانی باشترین نمرە دەهێنێت، چونكە هەڵەكانی خۆی دەزانێت و وەڵامە راستەكان دەنووسێت.\nبۆ ئەكەپەش هەمان شتە، لە ٣١_٣_٢٠١٩ لە تاقیكردنەوەی هەڵبژاردنی شارەوانییەكان دۆڕا، بەڵام كاتێك هەڵبژاردن دووبارە دەكرێتەوە لە ئیستەنبۆڵ، ئەكەپە هەڵەكانی خۆی لە ٣١_٣_٢٠١٩ زانیوە، بۆیە كاتێك دووبارە دەچێتە ناو تاقیكردنەوەی هەڵبژاردن، هەڵەكانی خۆی دەستنیشان كردوە و وەڵامە راستەكان دەداتەوە، چونكە كۆمیسیۆن ئەو شانسەی پێیدا تا بچێتەوە ناو تاقیكردنەوەی هەڵبژاردنی شارەوانییەكانی ئیستەنبۆڵ.


دوو مۆدیل له‌به‌رپرسیارێتی!!!!……عه‌تاقاجری – Denegkan\nدوو مۆدیل له‌به‌رپرسیارێتی!!!!……عه‌تاقاجری\nدوو مۆدیل له‌به‌رپرسیارێتی!!!! ته‌نز\nئه‌روپا /سه‌ركه‌وتنی به‌رپرس له‌سه‌ربنه‌مای پێشكه‌وتنی خه‌ڵكانی ژێرده‌ستی هه‌ڵده‌سه‌نگینرێت.\nكوردستان/سه‌ركه‌وتنی به‌رپرس هه‌ڵسه‌نگاندنی نی یه به‌ڵكو بون به‌رپرس هه‌ربۆخۆی نیشانه‌ی سه‌ركه‌وتنه. ئه‌روپا/به‌رپه‌رسه‌كان هه‌ندیك جارله‌به‌ر هه‌ستی گه‌وره‌ی به‌رپرسیاریه‌تی خۆشه‌ویستی وڵات ده‌ست له‌كارده‌كێشنه‌وه.\nكوردستان /خۆشه‌ویستی بۆكورسی ڕێگره‌له‌به‌رده‌م ده‌ست له‌كاركێشانه‌وه‌ی.\nئه‌روپا /تاك له‌سه‌ره‌تاوه‌ده‌ست پێ ده‌كات وبه‌تدریج ده‌بێته‌به‌رپرس.\nكوردستان /تاك وبه‌رپرسیارێتی هه‌رله‌منداڵییه‌وه ده‌بێت یه‌كه‌م ئیشیشیان له‌بیست ساڵی ده‌بێت یه‌كسه‌ربه‌رپرسیش ده‌بێت.\nئه‌روپا /بۆپۆستێك به‌دوای به‌رپرس ده‌گه‌ڕێن.\nكوردستان /بۆتاكیك به‌دوای پوستداده‌گه‌ڕێن وله‌كاتی نه‌بونینیشی بۆی دروست ده‌كه‌ن.\nئه‌روپا /كارمه‌ندیكی ساده ده‌توانیت پاش چه‌ندساڵ ببێته‌به‌رپرس.\nكوردستان /كارمه‌ندێكی ساده پاش چه‌ندساڵێك هه‌رهه‌مان كالامه‌ندی ساده‌ییه,له‌كاتێكدابه‌رپرسه‌كه‌ی چه‌ندجارگۆڕاوه\nئه‌روپا /ئه‌گه‌ربیانه‌وێت سودله‌ئه‌زموون شاره‌زایی كه‌سێك وه‌رگرن ئه‌یكه‌ن به‌ڕاوێژكار.\nكوردستان /ئه‌گه‌ربیانه‌وێت هیچ سودیك له‌كه‌سێك وه‌رنه‌گرن ده‌یكه‌نه‌ڕاوێژكار.\nئه‌روپا /ئه‌گه‌ركه‌سێك له‌كارلاببرێت داوای لێ بوردن ده‌كات هه‌تاله‌وانه‌یه‌دادگایی بكرێت ئه‌گه‌ركه‌م ته‌رخه‌می كردبوو.\nكوردستان /ئه‌گه‌ركه‌سێك له‌كارلاببرێت ئه‌واله‌مه‌راسیمیكی به‌شكۆدا پۆستێكی نۆی وگرنگ تری پی ده‌به‌خشرێت.\nئه‌روپا /به‌رپرس به‌شێوه‌یه‌كی سه‌ربه‌خۆكار پێ ده‌درێت وله‌سه‌ركارلاده‌برێت ،به‌ڵام به‌شیوه ی گروهی هاوئاهه‌نگ كارده‌كه‌ن.\nكوردستان /بێ پرس به‌شێوه‌ی سه‌ربه‌خۆوهاوئاهه‌نگ كارده‌كه‌ن ،به‌ڵام به‌شێوه‌ی گروهی كاریان پێ ده ده‌رێت وله‌سه‌ركارلاده‌برین.\nئه‌روپا /بۆدامه‌زراندنی به‌رپرس له‌میدیابانگه‌وازوئاگاداری بڵاوده‌كه‌نه‌وه وچاپێكه‌وتنیان له‌گه‌ڵ ده‌كرێت.\nكوردستان /بۆدامه‌زراندنی به‌رپرس ته‌له‌فونكردنه بۆئه‌وكه‌سانه‌ی كه‌مه‌ستیانه.\nئه‌روپا /كاتی ده‌ست پێك وكۆتای كاری به‌رپرسێك دیاری كراوه‌وته‌نانه‌ت ده‌ست پێكی كاری به‌رپرسی دوای ئه‌ویش دیارده‌كرێت.\nكوردستان /به‌رپرس له‌هه‌مان رۆژفه‌رمانی كاركردن وه‌یان له‌سه‌ركارلابردن وه‌رده‌گرن.\nئه‌روپا /هه‌مووكه‌س ده‌زانێ زیاده‌ی داهاتی به‌رپرسێك چه‌نده.\nكوردستان /كه‌سانێكن ده‌رمه‌تیان په‌یوه‌ندی به‌كه‌سه‌وه‌نی یه.كه‌س مافی زانینی نی یه.\nئه‌روپا /ئێوه به‌رپرسه‌كان به‌ناوی ئاسایی خۆیان بانگ ده‌كه‌ن.\nكوردستان /ئێوه‌به‌رپرسه‌كه‌تان بانگ ناكه‌ن چونكه ئه‌وان كاتی بینین به‌ئێوه‌ناده ن تابانگی بكه‌ن.\nئه‌روپا /بۆبه‌رپرسیارێتی پێشینه‌ی كاروكارامه‌یی گرنگه.\nكوردستان /بۆبه‌رپرسیارێتی هه‌رسیقه‌یان پێت هه‌بێت ئیترته‌واوه.\nPrevious دیدار له‌گه‌ڵ سه‌رۆک وه‌زیرانی پێشووی به‌ریتانیا\nNext ناڵه‌یه‌ك له عه‌رعه‌ره‌وه دێ